Tumbangnya Kota Terbesar Zaman Purba – Nineveh

Kira-kira 2632 tahun lalu, metropolis purba Nineveh tumbang. ‘ABC 3’ merupakan sebuah teks historiografi dari Babylonia yang mencatatkan tanggal 10 Ogos 612SM sebagai tarikh berlakunya peristiwa bersejarah ini. Ketika itu, Nineveh merupakan kota terbesar di dunia dan ia berfungsi sebagai ibu kota Assyria.

Kesemua kegemilangannya itu berakhir secara mendadak apabila Nabopolassar si raja Babylonia dari Kaldan dan seorang figura utama dalam kejatuhan Empayar Neo-Assyria, bertindak men4kluki Nineveh.

Kejatuhan Nineveh ini disebutkan oleh sejarahwan sebagai salah sebuah peristiwa paling menggemparkan dunia purba: Kejatuhan ‘Pertama’ Nineveh. Kejatuhannya yang kedua berlaku pada tahun 2015, dengan kerosakan yang lebih dahsyat menimpa dek ulah militan ISIS.

NINEVEH: PENEMUAN ARKEOLOGI YANG TIADA TOLOK BANDINGAN

Mesopotamia di zaman purba merupakan tempat lahirnya tamadun di Hilal Subur, yang pada hari ini meliputi Iraq, Kuwait, timur Syria, tenggara Turki dan kawasan di sempadan Turki-Syria dan Iran-Iraq. Pada tahun 1839, Paul-Emile Botta dari Perancis menjalankan ekskavasi di gundukan-gundukan yang terdapat di gurun Iraq, dan ianya membawa kepada penemuan Nineveh, kota Assyria purba yang terletak di pinggir bandar Mosul, Iraq.

Penemuan tersebut amat signifikan memandangkan ia memberi maksud sebuah kota dan tamadun purba yang disebutkan di dalam Bible (bagi penganut Kristian, dan hadis baginda Nabi bagi Muslim) dapat ditunjukkan bukti kewujudannya.

Bagi penganut Kristian, penemuan ini memberi nafas baru buat mereka lantaran zaman tersebut dicirikan oleh golongan saintis yang lazim menuntut bukti empirikal tentang sebarang doktrin agama, di mana tradisi sebegini secara efektif menggantikan ajaran-ajaran agama dengan logika dan nalar. Justeru, penemuan kota Nineveh mengubah segalanya.

KOTA DIRAJA NINEVEH

Empayar Assyria mula goyah selepas kemangkatan Raja Assurbanipal pada tahun 631SM, tahun di mana warga Babylon memerdekakan diri. Sekitar tahun 627SM, Nabopolassar dari Babylon menewaskan Assyria dalam sebuah pertempuran yang meletus berhampiran Babylon lalu diangkat sebagai raja. Peristiwa ini menandakan bermulanya sejarah Empayar Babylon yang berpanjangan hingga ke tahun ketumbangan Nineveh di tangan Cyrus Agung dari Parsi pada Oktober 539SM.

Walaupun beliau sudah pun berjaya memerdekakan warga Babylon, Nabopolassar tetap jua bertekad mahu menghapuskan kota-kota penting seterunya, termasuklah pusat keagamaannya di Assur dan pusat pentadbirannya di Nineveh. Bagi menghindarkan perkara tersebut berlaku lantaran ia bakal mengakibatkan perubahan kuasa secara ketara di Timur Dekat, maka Mesir menawarkan bantuan ketenteraan kepada Assyria.

Kronikel Kejatuhan Nineveh mencatatkan bahawa pada 25 Julai 616SM, Nabopolassar menewaskan pasukan Assyria di tebing Sungai Furat di selatan Harran. Namun tidak lama kemudian, beliau mengundurkan pasukannya sebaik sahaja pasukan Mesir kian menghampiri kedudukannya. Menjelang lewat tahun berikutnya, Medes, iaitu sebuah federasi kesukuan yang menetap di Iran moden, memanfaatkan kesempatan atas segala kekacauan tersebut untuk menguasai Nineveh.

Nabopolassar dengan bijaksana memeterai sebuah perjanjian dengan raja Medes, Umakistar (Cyaxares). Putera mahkota Babylon, iaitu Nabu-kudurru-usur (Nebuchadnezzar) dikahwinkan dengan Amytis, yang diandaikan oleh sejarahwan sebagai puteri kepada Cyaxares dari Astyages. Pasukan gabungan Medes-Babylon lalu menyerang Nineveh pada Mei 612SM dan kota tersebut tumbang pada bulan Julai.

Menurut sebuah artikel yang disiarkan di Livius, selepas Raja Sin sar-Iskun terbvnuh, “penjarahan Nineveh berlanjutan hingga ke tanggal 10 Ogos, di mana Medes akhirnya pulang jua pada hari tersebut”. Tambahnya lagi, ketumbangan Nineveh “benar-benar menggemparkan dunia purba”. Di Yunani yang jauh sekalipun, seorang penyair yang bernama Phocylides dari Miletus menghikayatkan kehancuran kota purba itu dalam karyanya.

2015: KEJATUHAN NINEVEH KALI KEDUA DI TANGAN ISIS

Tidak cukup hancur pada 2500 tahun yang lalu, Nineveh sekali lagi ditimpa malang pada tahun 2015 apabila sebuah patung kerbau bersayap Assyria dihancurkan oleh ISIS. Sebuah artikel di The Guardian menyifatkan kehancuran warisan budaya di Iraq itu sebagai ‘jenayah per4ng’. Pada waktu yang sama, kumpulan pengganas tersebut dengan muka temboknya melakukan cubaan untuk mendapatkan rekrut baru di sana.

Sebuah video Aljazeera yang dikeluarkan pada tahun 2015 memaparkan bagaimana sejumlah artifak Nineveh dari kurun ke-7SM dihancurkan pada tanggal 26 Februari 2015 dalam sebuah ser4ngan ISIS ke atas Muzium Mosul. Banyak juga artifak yang dicuri dan dijual dalam pasaran asing.

Namun pada tahun 2019, BBC mengumumkan bahawa setelah tentera Iraq berhasil merebut semula Mosul pada 2017, sebahagian Muzium Mosul dibaikpulih dan dibuka semula untuk mempamerkan hasil-hasil seni kontemporari.

Sambil itu, bahagian-bahagian yang lain terus ditutup bagi ‘melindungi artifak yang masih tersisa’. Sekiranya kejatuhan pertama Nineveh disifatkan oleh rekod sejarah sebagai suatu peristiwa yang menggemparkan dunia purba, kejatuhan keduanya pula diratapi oleh setiap pelusuk buana.

TERJEMAHAN:

Ashley Cowie. (10 Ogos 2020). August 10 612 BC: Nineveh, the Largest City in the World, Fell. Ancient Origins. https://www.ancient-origins.net/history-important-events/fall-nineveh-0014103


Ramses III: Pemerintah Mesir Purba di Zaman Kekacauan

Mesir Purba sedang dalam zaman Kerajaan Baharu. Zaman ini menyaksikan perluasan sempadan timur Mesir Purba sehingga melepasi Sungai Furat di tempat yang dikenali Carchemish dan sempadan selatan sejauh Tombos di Nubia. Zaman ini juga menyaksikan pembinaan banyak monumen-monumen yang hebat seperti Kuil Abu Simbel, Lembah Diraja dan Mortuary Temple of Hetshepsut.

Namun begitu, zaman keemasan ini telah berlalu. Kini dunia sedang mengalami zaman keruntuhan yang lebih dikenali Keruntuhan Zaman Gangsa (Bronze Age Collapse). Zaman ini menyaksikan kemusnahan yang berleluasa dan merentasi sempadan. Kemusnahan pelbagai peradaban yang sungguh lengkap sehinggakan ada ahli ilmuwan berpendapat kekayaan yang sama tidak akan kembali sehingga ke zaman klasikal. Di dalam zaman yang penuh kacau bilau ini Ramses III memerintah Mesir Purba.

Zaman permulaan Ramses III tidak banyak diketahui. Beliau menaiki takhta pemerintahan Mesir pada 1184 SM selepas Bapanya, Sethnakht, memeintah selama 2 tahun. Masa pemerintahan Ramses III adalah terletak betul-betul di dalam Keruntuhan Zaman Gangsa. Semasa beliau menaiki takhta itu sendiri sudah banyak bandar-bandar dari kerajaan yang lain musnah.

Bandar-bandar utama di tanah besar Yunani sekitar 1180 SM dan penyebabnya masih tidak diketahui. Bandar Ugarit yang terletak di Syria musnah dis3rang penjarah sekitar 1192 – 1189 SM. Penjarah yang bertanggungjawab dalam kemusnahan bandar-bandar pada tempoh Keruntuhan Zaman Gangsa lebih dikenali sebagai Bangsa Laut atau ‘Sea People’. Mereka akan datang meny3rang Mesir purba.

Bangsa Laut ini bukan satu puak yang datang untuk menghancurkan bandar dan peradaban. Mereka ini lebih kepada gabungan beberapa puak yang telah kehilangan tempat tinggal mereka. Ser4ngan meraka terhadap Mesir Purba bukanlah yang kali pertama. Sewaktu pemerintahan Firaun Merenptah, bangsa laut ini telah meny3rang Mesir Purba dengan bantuan orang-orang Libya.

Mengikut rekod di dinding kuil Karnak, puak-puak dalam Bangsa Laut ini adalah ‘Sherden’ yang mungkin dari Sardinia, ‘Ekwesh’ mungkin dari Yunani Achaean, ‘Lukka’ mungkin dari Lycia, ‘Sheklesh’ mungkin dari Sicily dan ‘Teresh’ yang mungkin pelopor kepada Etruscan. Merenptah menentang mereka sebelum mereka tiba di Memphis pada 1208 SM. Petempuran selama 6 jam ini berakhir dengan kemenangan kepada Merenptah. Tawanan Bangsa laut telah dipaksa menempat di sekitar Delta Sungai Nil.

Ser4ngan kedua Bangsa Laut adalah pada zaman Ramses III. Selepas 8 tahun Ramses III memrintah, Bangsa Laut kembali datang meny3rang. Bangsa Laut kali ini terdiri dari 6 puak. Selain dari ‘Sherden’ dan ’Sheklesh’, Bangsa Laut kali ini melibatkan puak ‘Denyen’ yang mungkin juga dikenali sebagai Yunani Danaan, ’Peleset’ mungkin dari Philistines, ‘Tjeker’ dan ‘Wehwesh’yang kedua-dua puak ini mungkin dari Kanaan. Mengikut ukiran di Medinet Habu dan rekod Papirus Harris, ser4ngan Bangsa Laut dilancarkan dari darat dan lautan. Ukiran di Medinet Habu memaparkan ser4ngan Bangsa Laut dari lautan.

Ada pendapat mengatakan, Bangsa Laut yang datang meny3rang ini bersenjatakan senjata besi. Bagi zaman gangsa, senjata besi boleh dikatakan adalah senjata paling maju pada masa itu. Ini memberi kelebihan kepada Bangsa Laut dalam meny3rang mana-mana kerajaan pada masa tersebut kerana penggunaan senjata gangsa oleh kerajaan tersebut. Walau bagaimana pun, tentera Ramses III yang menentang Bangsa Laut ini mempunyai busur dan cangkuk mencengkam. Ini bermaksusd, tentera Ramses III boleh menghujani Bangsa Laut dengan anak panah sebelum mereka dapat mendekati.

Tambahan pula, ukiran di Medinet Habu sendiri menunjukkan yang tentera Ramses III menterbalikkan kapal-kapal Bangsa Laut. Ramses III dan putera-puteranya sendiri berada di medan pertempuran memanah dan menginjak penjarah yang datang meny3rang. Pada pengakhiran pertempuran, ser4ngan Bangsa Laut dapat dipatahkan. Tawanan Bangsa Laut yang menyerah kalah di tempatkan di sekitar Delta Sungai Nil untuk mengerjakan tanah dan menjadi askar upahan kerjaaan Mesir Purba.

Selain dari ser4ngan Bangsa Laut, Ramses III juga mempertahankan sempadan barat Mesir dari ser4ng orang-orang Libya. Namun begitu, ser4ngan Bangsa Laut lebih terkenal kerana peristiwa ini menjadi satu titk kemuncak waktu Keruntuhan Zaman Gangsa. Tambahan pula, Ramses III mengatakan, pada ukiran di Medinet Habu, yang Bangsa Laut ini telah memusnahkan beberapa kawasan seperto ‘Katte’, ‘Qode’, ‘Carchemish’, ‘Arzawa’ dan ‘Alashiya’.

Ramses III tidak melakukan apa-apa perluasan kuasa sepanjang pemerintahan beliau tetapi beliau berjaya mematahkan beberapa ser4ng dari musuh dari luar. Ini menunujukan beliau adalah salah seorang raja pahlawan Mesir yang hebat. Namun begitu, peradaban Mesir Purba masih menuju ke pengakhiran. Ekonomi Mesir pada masa tersebut adalah dalam keadaan yang meleset. Seoang Firaun yang baru menaiki takhta pemerintahan Mesir Purba akan memulakan satu projek pembinaan yang tempoh pengsiapannya adalah sepanjang hayat Firaun tersebut. Projek ini adalah kompleks pemakaman beliau.

Berbeza dengan pendapat yang ramai orang percaya. Kompleks pemakaman firaun tidak dibina oleh hamba abdi tetapi dibina oleh pekerja yang diberi upah makanan. Pada zaman pemerintihan Ramses III, upah pekerja yang berkerja membina kompleks pemakanan Ramses III diberi secara tidak menentu dan ada kalanya tidak sampai langsung. Sitausi ini semakin teruks sehinggakan para pekerja mogok kerana kelaparan. Sitausi yang sama berlaku kepada pekerja kerajaan yang lain, upah yang tidak mennentu memaksa mereka mencuri dari jiran, kuil dan ada kalanya dari makam firaun sebelum Ramses III untuk barang yang boleh dijual.

Walaupun begitu, cara hidup Ramses III masih mewah. Selapas ser4ngan dari Bangsa Laut, beliau banyak menghabiskan masa beliau di utara Sungai Nil. Beliau telah membina istana yang mewah di Utara helipolis di Tell Al-Yahudiya. Beliau juga memberi derma yang mewah kepada kuil-kuil penting di Heliopolis, Memphis dan Karnak. Contohnya, Beliau memberi tidak kurang dari 2,528,168 jambakan bunga dan menanam kebun zaitun untuk Ra di kuilnya yang terletak di Heliopolis.

Selain itu, Beliau telah menderma tanah secara banyak kepada kuil-kuil tersebut. Pada akhir tempoh pemerintahan Ramses III, sepertiga dari tanah subur di Mesir dimiliki oleh kuil dan 75 % dari itu dimiliki oleh kuil besar di Karnak. Pemberian yang murah hati ini mungkin menjadi kan beliau disukai oleh tuhan-tuhan di Mesir Purba tetapi ia juga menguatkan kuasa kuil dalam pentadbiran Mesir Purba.

Dengan memiliki tanah subur yang luas, pendita di Kuil Karnak boleh menentukan kuasa pemerintahan di Mesir. Pemberian ini juga, mengwujudkan satu kuasa yang boleh mencabar kekuasaan firaun di Mesir Purba sehingga memusnahkan Zaman Kerajaan Baharu 84 tahun selepas pemerintahan beliau disebabkan oleh perpecahan Mesir.

Pada pengakhiran pemerintahan beliau, beliau telah m4ti dibvnvh. Kemaitian beliau bukanlah disebabkan oleh tindak balas ekonomi mesir purba yang sedang merundum tetapi disebabkan oleh perebutan kuasa oleh pewaris takhta beliau. Peristiwa pembvnvhna beliau lebih dikenali sebagai Konspirasi Harem. Pembvnvhan beliau telah dilakukan oleh isteri kedua beliau, Tiye, yang menginginkan anaknya, Pentaweret, sebagai pengganti Ramses III berbanding Ramses IV yang merupakan pewaris terpilih. Bukti pembvnvh itu sendiri dapat dilihat pada mumia Ramses III.

Melalui imbasan CT, dapat dilihat luka yang besar dan dalam pada leher beliau. Ini menunujukkan yang beliau telah m4ti dikel4r. Malangnya pada pelaku dan yang bersubahat, mereka tidak berjaya manaikkan Pantaweret sebagai firaun. Malahan, mereka telah dihukum. Mengikut Turin Papirus pengadilan atau ‘Judicial Papyrus of Turin’, dalang konspirasi ini adalah orang-orang yang bepangkat tinggi dalan kerajaan.

Mereka telah dihukum dengan ngerinya. Kebanyakkan dihukum m4ti antara secara dibvnvh atau membvnvh diri. Selainnya telah dicacatakn dengan memotong hidung dan telingga. Mereka yang mempunyai pengetahuan tentang konspirasi ini tetapi tidak menghalangnya juga dihukum termsuk isteri-isteri mereka.

Pantaweret juga tidak terlepas dari tempias konspirasi ini. Mumia Pantaweret telah ditemui dibaluti oleh kulit kambing dan organnya tidak dikeluarkan seperti yang biasa dilakukan kepada mumia lain. Bagi kerajaan Mesir Purba, pemerintahan Ramses III diwarisi oleh anak dan pewaris terpilih iaitu Ramses IV.

Beginilah kisah Firaun Ramses III. Beliau telah mewaris takhta pemerintahan Mesir Purba pada zaman yang penuh kekacuaan dan kemusnahan. Belaiu telah berjaya mempertahankan sempadan Mesir dari dicerobohan orang-orang luar dan penjarah yang telah menghancurkan kerajaan yang lain. Malangnya pengakhiran beliau m4ti dibvnvh dan meninggalkan Mesir Purba dalam keadaan yang lemah menunggu rebah. Maka berakhirlah salah seorang raja pahlawan Mesir Purba.

Artikel dikirimkan oleh Abu Syakireen Abd Rahman untuk The Patriots.

RUJUKAN:

Shaw, G. J. (2013). The Pharaoh Life at Court and on Campaign. London: Thomas & Hudson Ltd.

Fletcher, J. (2016). The Story of Egypt. London: Hodder & Stoughton Ltd.

Paine, L. (2015). The Sea and Civilization A Maritime History of the World. London: Atlantic Books.

Cline, E. H. (2014). 1177 B. C. The Year Civilization Collapsed. New Jersey: Princeton University Press

Bhanoo, S. N. (2012, 18 December). Scans of Mummy Show Pharaoh’s Sl!t Throat. Dimuat turun daripada https://www.nytimes.com/2012/12/25/science/ramses-iii-had-his-throat-slash3d-new-study-suggests.html. Masuk pada 16 Oktober 2020

Extra Credits (2017, 25 Jun). The Bronze Age Collapse – Before the Storm – Extra History – #1. Dimuat turun daripada https://www.youtube.com/watch?v=KkMP328eU5Q. Masuk pada 11 Oktober 2020


Nasib Morsi Bukti Demokrasi Bukan Untuk Semua

Lagi kita belajar pasal politik global, lagi mudah untuk kita faham sebarang kemelut dihadapi negara. Dan Mesir mempunyai segala pengajaran boleh diberi perhatian. Kemenangan Mohamed Morsi dikatakan suatu peristiwa bersejarah. Tengok secara langsung memang tidak nampak. Tetapi andai kata kita kupas sejarah Mesir, baru jelas terbukti kesukaran di sebalik tabir. Pertama sekali, Mesir memang tidak suka Ikhwanul Muslimin. Tengok macam mana Gamal Abdel Nasser bahan secara terbuka:

Pemerintahan Nasser betul-betul kasar pada Ikhwanul Muslimin, siap menyiksa ahli kumpulan dalam penjara dan kem tahanan hingga ramai lari ke Arab Saudi (Commins, 2006). Hanya selepas zaman beliau barulah Ikhwanul Muslimin boleh bernafas. Secara perlahan, kumpulan ini bangkit menjadi suara pembangkang yang kuat mendesak pembaharuan Islam (Islamic reform).

Mereka nampak orang ramai makin membenci Hosni Mubarak. Jadi mereka terus bercakap “benda-benda baik” untuk mengekalkan populariti. Dan pada tahun 2011, impian Ikhwanul Muslimin tercapai. Dulu bukan main teruk kena tindas Nasser. Sekarang ahli mereka (Mohamed Morsi) masuk pejabat Nasser sebagai Presiden Mesir.

Kejayaan ini takkan mungkin dibuat tanpa sistem demokrasi. Namun sistem demokrasi takkan lengkap dan sempurna, selagi mana blok kepimpinan terbahagi dua. Dan itu punca kejatuhan Morsi.

Singa dan Kancil

Satu saja masalah Mohamed Morsi dulu. Beliau bukan ahli tentera. Jadi beliau tiada pengaruh langsung dalam blok ketenteraan. Ini yang ada pada Gamal Abdel Nasser, Anwar Sadat dan Hosni Mubarak. Atas kertas Morsi adalah penguasa paling tinggi negara. Walau bagaimanapun menangnya beliau mencetuskan rantaian “game of thrones” dalam pucuk kepimpinan Mesir. Terlalu lama ahli-ahli tentera berkuasa dalam politik Mesir, sampai datangnya “orang luar” (Morsi) mereka naik tanduk dan enggan patuh.

Analoginya, golongan singa (tentera) enggan dengar cakap kancil (ahli politik) terutamanya si kancil yang baru dapat taring (Morsi). Semakin lama semakin bengang dengan pendirian Morsi. Ambil contoh pada 12 Ogos 2012, Morsi desak ketua-ketua tentera Mohamed Hussein Tantawi dan Sami Anan letak jawatan (BBC, 2012). Pada masa itu, singa tidak boleh bertindak kerana mereka tunggu taring Morsi patah dulu. Dan taring Morsi paling tajam adalah sokongan rakyat. Taring ini yang patah dulu.

Syak Menjadi Nyata

Kalau perasan, kepimpinan Islam selalu dipandang dengan stigma gila kuasa. Mungkin kerana ada kumpulan-kumpulan seperti T-liban di Afghanistan yang berkuasa mutlak. Ataupun ada puak-puak tertentu yang suara mereka tidak berlandaskan fikrah politik. Stigma ini sentiasa ada pada bahu Mohamed Morsi. Dan beliau sendiri menyebabkan orang ramai tiba-tiba percaya pada stigma tersebut.

Penyokong Morsi terdiri daripada golongan demokratik yang percaya pada had kuasa presiden. Mereka tidak mahu pemimpin seperti Hosni Mubarak yang menguasai bidang kehakiman. Pada 22 November 2012, Morsi menandatangani rang undang-undang yang meletak dirinya di atas undang-undang (Kirkpatrick, 2012). Dalam sekejap, Morsi berubah daripada “pemimpin zaman baru” kepada “pemimpin menjadi Firaun” (Birnbaum, 2012).

Taring ini patah saja puak singa terus mengatur langkah. Morsi menarik balik rang undang-undang ini pada 8 Disember. Kira dalam dua minggu saja orang marah. Namun bak kata pepatah: damage is done. Dan implikasinya kita nampak hari ini:

Semua boleh kata pakat terduduk. Habis mengamuk bagai nak rak jatuhkan Hosni Mubarak untuk dapatkan Abdel Fattah el-Sisi? Cerminan serba sama. Ternyata demokrasi ini bukan untuk semua, terutamanya negara-negara yang berpecah-belah.

RUJUKAN:

BBC. (2012, Ogos 12). Egypt leader Mursi orders army chief Tantawi to resign.

Birnbaum, M. (2012, November 22). Egypt’s president Morsi takes sweeping new powers. The Washington Post.

Commins, D. (2006). The Wahhabi Mission and Saudi Arabia.Tauris. Halaman 152.

Kirkpatrick, D. (2012, November 24). Morsi Urged To Retract Edict to Bypass Judges. The New York Times.


Viking Berlayar 4,000 Kilometer Semata-mata Nak Jumpa Pedagang Muslim?

Pada abad ke-10 hingga ke-15 Masihi, Greenland ialah tempat penginapan kaum Viking dari utara Eropah. Banyak artifak-artifak yang terperangkap dalam bongkah ais sejak mereka meninggalkan pulau besar ini. Para pengkaji masih berdebat sebab apa orang Viking ini meninggalkan pulau yang sekian lama menjamin kehidupan mereka.

Namun begitu, laporan kajian arkeologi yang diterbitkan dalam jurnal Proceedings of the Royal Society B menunjukkan bahawa pedagang Viking telah mendagangkan gading anjing laut dari Greenland hingga ke kota Kyiv sejauh 4,000 kilometer!

Jalan perdagangan gading anjing laut dari Greenland to kota Kyiv.

Bukti-bukti tentang aktiviti perdagangan gading dari kawasan ekskavasi telah ditemui oleh oleh kumpulan pengkaji yang diketuai oleh Natalio Khamaiko, ahli arkeologi dari National Academy of Sciences of Ukraine. Kawasan ekskavasi yang berada di 35 Spaska Street dalam kota Kyiv, Ukraine telah digali sejak tahun 2007 bagi mencari sebarang bukti barang dagangan berkaitan dengan pedagang Viking dan Muslim, antaranya ialah medagangkan bulu demi mendapatkan barangan perak dari dunia Islam.

Keadaan Sungai Dniepr semasa musim banjir memudahkan pencarian artifak-artifak dagangan ini. Sungai terpanjang dalam negara Ukraine ini mendedahkan lapisan-lapisan tanah selepas terhakis oleh hentaman ombak banjir. Salah satu lapisan tanah ialah tanah bertarikh abad ke-12 Masihi, mendedahkan artifak seperti jalur emas, kepingan kaca, ukiran gading, pedang besi buatan Jerman, dan beribu-ribu tulang haiwan.

Apabila kajian dilakukan terhadap kesemua gading yang ditemui ini, keputusan genetik menunjukkan spesis anjing laut yang memiliki gading ini hanya ditemui di lautan Atlantik Barat. Pengkaji mengandaikan bahawa aktiviti perdagangan gading telah berlaku bermula perjalanan dari Greenland atau Kanada, berlayar sejauh 4,000 kilometer sehingga tiba di kota Kyiv.

Banyak kajian memfokuskan tentang kesan globalisasi ekonomi fasa pertengahan dan penempatan manusia terhadap populasi haiwan, salah satunya ialah kajian tentang gading anjing laut ini pada tahun 2020 yang diketuai oleh Professor James Barret dari Norwegian University of Science and Technology. Kajian beliau mendedahkan dua maklumat yang penting – pertama, gading anjing laut yang diukir itu didagangkan sebagai gading dibentuk dari tengkorak anjing laut. Manakala yang kedua pula ialah Greenland sebenarnya pembekal tengkorak anjing laut dari Eropah.

Kajian Barret juga mendedahkan bahawa saiz tengkorak anjing laut Eropah semakin mengecil selama lebih 400 tahun, bermula dari tahun 1000 hingga 1400 sehinggakan tengkorak jantan hampir sama saiz dengan tengkorak betina. Pengecilan saiz tengkorak ini berlaku akibat pemburuan berlebihan terhadap populasi anjing laut.

Permintaan terhadap gading berukiran semakin meningkat terutamanya dari dunia Islam, maka orang Viking melakukan pemburuan melampau sehingga tiada lagi anjing laut untuk diburu, seterusnya kerancakan aktiviti mendagang gading semakin berkurang. Menurut Søren Sindbæk iaitu ahli arkeologi dari Aarhus University menyatakan bahawa aktiviti ini adalah satu eksploitasi terhadap haiwan. Namun ini hanyalah andaian awal beliau kerana tidak mengetahui skala sebenar pemburuan ini.

Apabila Khamaiko dan kumpulannya menganalisis jejak kimia ke atas tulang anjing laut ini, mereka menemui potongan kecil terhadap cebisan tengkorak, menunjukkan tanda penemuan dalam budaya orang Scandinavia. Tambahan lagi, mereka menemui buah catur kuno yang diperbuat dari gading.

Melalui keseluruhan kajian ini, pengkaji mendedahkan sejarah perdagangan gading anjing laut bermula dari Amerika Utara, sehingga ke Eropah Utara, terus menembusi dunia Islam selepas fasa empayar Byzantine. Namun begitu, aktiviti ini juga memperlihatkan kerakusan manusia mengeksploitasikan sebahagian organ haiwan sehingga menjejaskan sistem ekologi.

RUJUKAN:

Sahir. 23 April 2022. Vikings Shipped Walrus Ivory to Medieval Islamic Merchants 400Olm Away! Ancient Origins.


Mengimbau 100 Tahun Kemangkatan Khalifah Abdul Hamid II Yang Menyedihkan

Korang ingat tak masa PMX buat press conference lepas menang PRU, ada orang call. Macam takde time lain kan, menyibuk je. Penat kita tunggu. Yang call tu Presiden Turki, Recep Tayyip Erdoğan. Anyway, tau tak baru-baru ni dia ada buat Ulangtahun ke-100 Memperingati Kemangkatan Khalifah Abdul Hamid Khan II.Tanggal 10 Februari 1918, Turki kehilangan salah seorang Sultan terbaik. 24 jam sebelum dia meninggal dunia, doktor telah mengesahkan Abdul Hamid II mengidap jangkitan paru-paru pneumonia. Hidup dalam tahanan rumah di Istana Beylerbeyi, bekas Khalifah ini hanya ditemani kaum keluarga dan pembantunya. Tanpa kemewahan harta, malam itu dia hanya meminta secangkir kopi dari anak perempuannya. “Allah!” inilah kalimat terakhir sebelum Izrail meragut nyawanya. Pada jam 3.00 pagi, Abdul Hamid II mangkat.Kalau Greek ada Leonidas dengan 300 tentera setianya, Turki pula ada Abdul Hamid II yang setia mendukung Khilafah di saat sakarat. Usaha 33 tahunnya menyelamatkan payung Umat Islam tidak sia-sia. Bagaikan Saidina Ali yang menyambung Khulafa’ Rashidun pada detik genting, Abdul Hamid II mewarisi Khilafah Turki Uthmaniah yang sedang digelar ‘sick man of Europe’. Bagaimanapun, kebijaksanaan politiknya telah menangguhkan kejatuhan kerajaan Islam ini. Ratusan mahasiswa muslim dihantar ke oversea bagi mengimport peradaban moden. Idea bernasnya masih tersimpan di Istana Yildiz. Seni siyasah Abdul Hamid II telah meninggalkan jasa besar. Dengan diplomasi, Masjid Al-Aqsa kekal selamat di bawah kekuasaan Ummah. “Aku tidak akan menjual tanah Baitulmaqdis sejengkal pun. Kerana ia bukan milkku. Ia milik Umat Islam! Aku dapatkan dengan darah, aku hanya berikan dengan darah juga!” Quote popular ini tidak lain tidak bukan terucap daripada ketegasannya yang tak pernah mengenal goyah.

Kami ada banyak buku menarik yang menanti korang di Shopee. Jom belek kat Shopee kami mungkin ada buku yang menambat hati korang: bit.ly/bukupatriots

Manakala dengan pandangan jauhnya, sains teknologi diadaptasi. Pengangkutan moden dipelopori pertama kalinya di Istanbul. Projek Keretapi Hijaz takkan dilupakan. Sebuah impian menunaikan haji, cukup mudah dengan hanya menaiki tren dari Istanbul terus ke Madinah. Malangngnya wawasan ini dihijack oleh puak Wahabi dan badwi Saudi yang menganggap modeniti semuanya bidaah. Seiring peredaran zaman, Abdul Hamid II memodenkan Turki semasa fasa Revolusi Perindustrian.Membaca sejarah dengan kematangan bererti memahami tiada figur politik yang maksum. Meskipun Mustafa Kemal Ataturk berjasa mempertahankan tanah air Turki daripada dicarik-carik barat, Sekularis Kemalist tetap berdosa besar kerana membunuh pengaruh Sufi. Sedangkan Tarekat Sufi adalah sumber kekuatan Umat Islam zaman-berzaman. Hal ini tak berlaku di era Abdul Hamid II. Bahkan Sultan sendiri seorang Sufi dan menerima tarbiah daripada Tarekat Syaziliah. Turki yang popular dengan Mulana Jalaluddin Rumi dan Tarekat Maulawiyah mengalami kejatuhan apabila zawiyah dan tekke sufi diharamkan. Mujur apabila Islamis bangkit semula, ia dimartabatkan sekali lagi oleh Erdoğan. Hari ini, Konya menjadi tumpuan pelancong luar yang ingin menyaksikan tarian sufi Whirling Dervish.Meskipun begitu, Republik Turki Moden dengan Khilafah Turki Uthmaniah janganlah dianggap bermusuhan. Seperti komentar Ilber Ortayli, Abdul Hamid II adalah penyatu dua entiti ini. Bahkan dialah yang menandatangani perlembagaan pertama Turki bernama Qanun Asasi. Di akhir hayatnya, dia menjadi raja secara simbolik serta masih menasihati Republik Turki yang baru setahun jagung. Erdoğan menganggap, Republik Turki kini adalah lanjutan Khilafah Turki Uthmaniah yang silam. Meskipun jajahan kekuasaannya jauh beza, namun tanggungjawab dan nilai Islam harus sentiasa perkasa.Erdoğan turut mengakui ramai penyair dan akademis yang dahulunya mengkritik Abdul Hamid II, menyesal pula setelah kemangkatannya. Begitulah manusia, baru menghargai setelah pergi. Apatah lagi, reformis yang menjatuhkan Khilafah malahan gagal menandingi pencapaian Abdul Hamid II. Petikan sebuah syair mengaduh: “Kamilah orang yang tidak tahu malu menfitnah engkau, Sultan yang paling cerdas politik abad ini, kami menuduh Sultan sebagai zalim dan bodoh, kami memaksa untuk memberontak Sang Sultan, apa pun yang dikatakan Syaitan kami selalu menurutinya, kami melakukan fitnah dan terjatuh ke dalamnya..”


Kapal Perang British Ini Dibiayai Oleh Rakyat Malaya

Di Pusat Hidrografi Nasional, Pulau Indah ketika ini, terdapat sebuah loceng yang diletakkan sebagai peringatan di situ. Di loceng tersebut, tertera tulisan HMS Malaya 1916.

Mungkin HMS Malaya kedengaran seperti sebuah kapal. Ya, ianya merupakan sebuah kapal dan lebih menarik, kapal ini dibiayai oleh Negeri-Negeri Melayu Bersekutu ketika era penj4j4han British dahulu. Malah HMS Malaya ini menjadi kebanggan buat rakyat Malaya pada suatu ketika dahulu.

HMS Malaya dibina oleh Syarikat Sir WG Armstrong yang berpusat di Newcastle, England. HMS Malaya merupakan sebahagian dari kapal p3r4ng kelas Queen Elizabeth. Selain berfungsi sebagai kapal p3r4ng, Kapal ini juga direka sebagai kapal pengiring.

Nama kapal ini diambil sempena nama Malaya sendiri kerana kapal ini dibiayai oleh pihak kerajaan Negeri-Negeri Melayu Bersekutu. Tidak lama selepas kapal ini siap dibina, HMS Malaya terlibat di dalam Pep3r4ngan Jutland.

Selepas p3r4ng berakhir, HMS Malaya dijadikan sebagai kapal pembawa  Sultan Mehmed IX yang dibuang negeri ke Malta pada November 1922.  Semasa Revolusi Arab yang berlaku sekitar 1938, HMS Malaya berlabuh di Pelabuhan Haifa ketika peristiwa itu berlaku. HMS Malaya juga sempat singgah pertama kali ke Malaya pada 1921.

Semasa kapal ini berlabuh di Malaya, pelbagai acara sukan diadakan seperti ragbi dan bolasepak. Sebuah piala pertandingan bolasepak juga diambil bersempena HMS Malaya, iaitu Piala HMS Malaya. Piala inilah dikenali sebagai Piala Malaysia yang kita kenali pada hari ini.

Sebaik sahaja Pe-Rang Dunia Kedua tercetus, HMS Malaya ditugaskan di perairan Mediterranean sebagai kapal pengiring. Pada Februari 1941, semasa memb3d1l Bandar Genoa, salah satu pe-luru yang dilancarkan tidak meletvp berhampiran dengan Katedral Genoa.  Pada Mac 1941,  semasa mengiringi konvoi dari Sierra Leone ke Liverpool, HMS Malaya telah ditor-pedo oleh sebuah kapal selam Jerman.

Bahagian kiri kapal mulai tenggelam sebanyak 7 darjah. HMS Malaya terpaksa keluar dari konvoi tersebut dan diiringi oleh kapal Crovus. HMS Malaya akhirnya tiba di Pelabuhan Trindad dengan selamat. Selepas siap dibaiki, HMS Malaya berlabuh di Pelabuhan New York untuk dibaiki sekali lagi selama empat bulan.

Di akhir-akhir p3r4ng, HMS Malaya diletakkan di dalam skuad simpanan. Sebelum Peristiwa D-Day, kapal HMS Malaya akhirnya dinyahaktif dan dijadikan sebagai kapal pengeb0m simpanan.

Pada penghujung tahun 1944, HMS Malaya dijadikan sebagai salah sebuah kapal di dalam pusat latihan t0rp3d0.  Pada Februari 1948, kapal HMS Malaya akhirnya dijual dan dimvsnahkan  di Faslane. Loceng kapal ini dibawa ke Malaya dan dipersembahkan kepada Majlis Kerajaan Negeri Perak. dan digantung di dalam Dewan Majlis tersebut.

Sebuah loceng lagi diberikan kepada pihak Victoria Institution pada 1947. Pada 2007, loceng ini kemudiannya diberikan kepada T3nt3ra Laut Diraja Malaysia dan akhirnya loceng ini ditempatkan di Pusat Hidrografi Nasional hingga ke hari ini.

RUJUKAN:

Othman, Z. (2019, March 18). The last link to HMS Malaya: New Straits Times. Retrieved January 14, 2021, from https://www.nst.com.my/news/nation/2019/03/470269/last-link-hms-malaya

Yusof, T. (2019, March 18). HMS Malaya: Federated Malay States paid for ship: New Straits Times. Retrieved January 14, 2021, from https://www.nst.com.my/news/nation/2019/03/470285/hms-malaya-federated-malay-states-paid-ship


Dunia Tanpa Tembok III – Geografi Adalah Takdir

Bagi liberal internationalist, sempadan negara tidak lagi relevan. Dunia adalah bulat, atau rata, geografi tidak lagi dapat menghalang manusia sebab manusia dihubungi oleh teknologi.

Namun geografi masih kekal relevan dalam dunia tanpa tembok kerana geografi yang menakrifkan kepentingan nasional (national interest) sesebuah negara.

Semua negara terdiri daripada wilayah (territory) yang merangkumi tanah dan perairan. Tak semua negara mempunyai kawasan perairan, tapi semua negara mesti mempunyai tanah. Yang tak ada tanah bukan negara namanya, tapi kerajaan langit.

Bentuk dan permukaan tanah ini akan mempengaruhi tindak-tanduk sesebuah negara. Kalau negara mempunyai tanah yang subur dan luas, maka ia hanya perlu fokus untuk mengeluarkan hasil. Negara yang tak mempunyai banyak tanah dan hasil perlu mendapatkan tanah tambahan atau pun mengawal tanah orang lain.

Negara yang mempunyai permukaan tanah rata dan tidak dilindungi oleh tanah tinggi lebih mudah diancam oleh negara asing berbanding negara yang dilindungi oleh tanah tinggi atau berada di tanah tinggi.

Switzerland dan Austria tidak memerlukan saiz tentera yang besar kerana kedudukan mereka di Banjaran Alps yang merupakan pergunungan tertinggi di Eropah. Tiada siapa yang sanggup memanjat setinggi 3,000 km untuk menawannya. Manakala Ukraine dan Poland mempunyai saiz tentera terbesar di Eropah (selepas Rusia) kerana permukaan tanah mereka yang rata membuat mereka lebih rasa terancam.

Maka tidak keterlaluan untuk kita menyatakan bahawa “geografi adalah takdir” (geography is destiny). Tapi seperti manusia boleh mengubah takdir menerusi usaha, negara pun boleh mengubah takdirnya menerusi dasar luar dan strategi yang betul.

Mengubah takdir tidak sama dengan melawan takdir. Negara masih perlu mengiktiraf limitasi geografinya, bukan menganggap geografi tidak penting dalam pertimbangan tentang hubungan dan dasar luar.

Geografi memberi petunjuk ancaman kepada sesebuah negara. Kalau kita melihat kepada geografi Perancis, di sebelah selatan ada Banjaran Pyrenees yang memisahkannya daripada Sepanyol; di sebelah tenggara ada Banjaran Alps yang memisahkannya daripada Itali; di sebelah barat ada Selat Inggeris yang memisahkannya daripada UK. Perancis boleh dikatakan sebagai bumi bertuah yang dilindungi oleh halangan semulajadi (natural barriers) dari semua arah.

Masalah Perancis cuma di sebelah  timurnya saja. Di sana tidak ada halangan semulajadi seperti gunung, laut atau sungai deras kecuali tanah rata. Oleh itu, Perancis terdedah langsung kepada potensi ancaman orang-orang Jerman terutamanya sejak kebangkitan orang-orang Jerman di bawah pemerintahan Dinasti Habsburg pada abad ke-16.

Untuk memastikan keselamatannya, Perancis sejak zaman Cardinal Richelieu (1624-1642) mengamalkan strategi untuk memecah-belahkan bangsa Jerman supaya tidak wujud sebuah negara Jerman yang bersatu, kuat dan memberi ancaman. Malah Maharaja Perancis, Napoleon I (1803-1815) siap menakluk kawasan dan Jerman dan mewujudkan Confederation of the Rhines yang merupakan kerajaan boneka Perancis.

Kegagalan Napoleon III (1852-1870) untuk menghalang negeri-negeri Jerman menyatu menjadi Empayar Jerman pada tahun 1871 telah memberi masalah keselamatan jangka panjang kepada Perancis. Akibatnya, dua kali kota Paris ditawan oleh tentera Jerman (pada tahun 1871 dan 1940). Hanya selepas Jerman ditewaskan dalam WW2 dan negaranya dipecahkan kepada Jerman Barat dan Timur, barulah Perancis boleh menikmati keamanan sejati.

Geografi juga menentukan siapa kawan dan siapa lawan. Kalau anda Perancis, siapa yang anda boleh jadikan rakan untuk mengatasi ancaman Jerman?

Tentulah Poland. Sebab ia berada di sebelah timur Jerman dan memusuhi Jerman. Musuh kepada musuh ialah kawan. Perancis mempunyai hubungan yang baik dengan Poland sejak abad ke-16 lagi untuk tujuan menentang Jerman. Malah WW2 berpunca daripada tindakan Jerman menyerang Poland yang akhirnya mengheret Perancis yang merupakan sekutu kepada Poland.

Keperluan bergabung atas faktor geografi ini juga membolehkan negara bekerjasama walaupun berbeza ideologi dan nilai. Kita mungkin tidak suka sesebuah negara kerana ideologi atau rejimnya tapi atas kepentingan geopolitik, ada masanya kita perlu mengetepikan soal ideologi untuk kebaikan yang lebih besar.

Selain Poland, Perancis juga menubuhkan pakatan dengan Uthmaniyah pada abad ke-16. Uthmaniyah pada waktu itu juga berperang dengan Habsburg untuk mengawal kawasan Balkan di Eropah Tenggara. Musuh kepada musuh ialah kawan, jadi Perancis memanfaatkan geografi Uthmaniyah untuk melemahkan Jerman Habsburg, walaupun pakatan Katolik dan Islam macam tak berapa masuk.

Habsburg pun bertindak balas ikut logik yang sama. Uthmaniyah ketika itu juga berperang dengan Safawiyah (Parsi). Musuh kepada musuh ialah kawan, jadi Habsburg menubuhkan pakatan dengan Safawiyah untuk melemahkan Uthmaniyah di sebelah timur jajahan Uthmaniyah. Walaupun Habsburg ialah Katolik, Safawiyah ialah Syiah, itu tidak menghalang dua negara ini bekerjasama.

Tak kira betapa negara-negara Arab di Teluk Parsi menyampah dengan Saddam Hussein, mereka lebih rela melihat Saddam memerintah Iraq. Hanya Saddam sahaja yang mampu menstabilkan Iraq yang merupakan kawasan yang kritikal di Timur Tengah. Ketiadaan Saddam mewujudkan kekosongan kuasa (power vacuum) membolehkan Iran (yang merupakan ancaman lebih besar kepada negara-negara Arab) menguasai Iraq, sekali gus membolehkan kebangkitan kumpulan pelampau seperti ISIS dan pemisah Kurd yang menyahstabilkan keadaan serantau.

Geografi sedikit pun tidak hilang relevannya di era globalisasi. Negara masih memerlukan sumber untuk menjana ekonomi, dan pertaburan sumber ditentukan oleh geografi semulajadi.

Kalau ada sumber, syukur Alhamdulillah. Tak ada sumber, terpaksa merebut. Walaupun sumber boleh didapatkan melalui perdagangan terbuka, tapi disebabkan kebimbangan terhadap kuasa relatif (masalah “siapa untung lebih banyak” yang dibincangkan dalam Bab 2), kebanyakan negara masih bersaing untuk memonopoli sumber yang strategik.

Di era Revolusi Industri Keempat, industri berteknologi tinggi mewujudkan keperluan terhadap unsur nadir bumi (rare earth). Dominasi China dalam pengeluaran nadir bumi menyebabkan seterunya Jepun perlu bergabung dengan Australia (pengeluar nadir bumi). Perlumbaan AS-China di Greenland juga didorong oleh keperluan untuk menguasai nadir bumi.

Disebabkan negara masing bergantung kepada permukaan bumi dan laut untuk berdagang, jadi geografi masih kekal relevan. Kebergantungan kepada laut menyebabkan kuasa-kuasa besar masing-masing ingin menguasai laluan perdagangan laut, samada nak memonopoli atau pun nak sabotaj ekonomi pesaing.

Sebab itu kuasa-kuasa besar sangat memberi perhatian kepada titik sempit (choke point) yang menghubungkan laluan laut. Persaingan antara AS/Jepun dan China sebahagian besar didorong oleh persaingan ke atas Selat Melaka, persaingan antara Arab Saudi/UAE dan Iran berpunca daripada persaingan ke atas Selat Hormuz dan Selat Bab al-Mandab. Sesiapa yang berjaya memonopoli kawasan tersebut seolah-olah memutuskan talian hayat pesaingnya.

Jadi, pendemokrasian dan globalisasi tidak akan mengubah hakikat “geografi adalah takdir”. Kebanyakan pergolakan dan persaingan antara negara pada pada hari ini ialah lanjutan daripada geopolitik yang sudah berlangsung beratus-ratus jika bukan beribu-ribu tahun.

Anda sebenarnya sedang membaca sebahagian daripada bab DUNIA TANPA TEMBOK III. Kalau berminat nak dapatkan dengan kombo bulan MAC kami, boleh dapatkan pada pautan dibawah:

Webstore: http://bit.ly/kombomac2020
Alternatif: https://www.billplz.com/kombomac2020
Wassap: http://wasap.my/60195812791/kombomac


Teori Konspirasi Pizzagate

Mungkin ramai yang sudah tahu tentang piliharan raya Amerika Syarikat pada 2016. Pilihan raya tersebut menunjukkan persaingan yang sangat sengit di antara Hillary Clinton mewakili Parti Demokrat dan Donald Trump mewakili Parti Republikan. Kedua-dua calon Presiden Amerika Syarikat ke-45 tersebut melaungkan janji-janji manifesto yang digunakan untuk menarik minat warga Amerika Syarikat supaya mengundi mereka. Pada akhir pilihan raya tersebut, kemenangan telah menyebelahi wakil daripada Parti Republikan, Donald Trump, iaitu 306 undi pemilih yang mana telah mengatasi undi wakil daripada Parti Demokrat, Hillary Clinton yang hanya memperoleh 227 undi pemilih.

Namun, tidak ramai yang tahu tentang kewujudan satu teori konpirasi yang secara tidak langsung telah memberi kesan kepada keputusan pilihan raya Amerika Syarikat pada 2016. Teori yang penulis maksudkan ialah teori konspirasi pizzagate atau ‘pintu pizza’ jika diterjemahkan ke dalam bahasa Melayu. Mungkin istilah ini akan menimbulkan rasa lapar kepada pembaca. Tetapi, teori konspirasi pizzagate ini bukanlah tentang resepi untuk membuat pizza atau satu jenaka. Tetapi ia melibatkan satu isu yang lebih serius dan telah membangkitkan kemarahan penduduk Amerika Syarikat. Lebih teruk lagi, ia telah membawa kepada satu tindakan keganasan.

Teori ini tular di media sosial pada bulan November 2016 iaitu lebih kurang sebulan sebelum pilihan raya Amerika Syarikat berlangsung. Ia bermula apabila email John Podesta iaitu seorang campaign manager Hillary Clinton telah digodam dan dikatakan bahawa penggodam tersebut daripada Russia. Mesej yang ada di dalam email Podesta telah ditularkan kepada masyarakat umum di media sosial oleh Wikileaks. Menurut The New York Times, salah satu mesej di dalam email tersebut adalah di antara Podesta dengan James Alefantis, yang merupakan pemilik kepada D.C.’s Comet Ping Pong. Mesej tersebut membincangkan mengenai Alefantis sebagai salah seorang pengumpul dana bagi Hillary Clinton.

Hal ini menjadi semakin teruk apabila terdapat individu yang merupakan pengguna laman web 4Chan telah membuat spekulasi tentang hubungan diantara Comet Ping Pong dan Parti Demokratik. Individu yang tidak diketahui identitinya itu telah membuat spekulasi bahawa pizzaria tersebut merupakan salah sebuah pusat pemerdagangan kanak-kanak  yang melibatkan wakil presiden Amerika Syarikat daripada Parti Demokrat, Hillary Clinton. Menurut individu tersebut, pizza merujuk kepada kod pornografi kanak-kanak, manakala ‘pasta’ mer kan itu. Namun yang memburukkan lagi keadaan adalah apabila terdapat individu yang memberi tindak balas yang ganas terhadap spekulasi teori konspirasi pizzagate yang masih lagi tidak pasti tentang kesahihannya.

Edgar Maddison Welch, 28 tahun, dari Salisbury, Carolina Utara, telah didakwa selepas insiden di restoran Comet Ping Pong di Washington berhampiran sempadan Maryland pada 4 Disember 2016 waktu tengah hari Ahad. Edgar masuk ke dalam restoran pizza tersebut dengan bersenjatakan senapang jenis AR-15 bagi menyiasat sendiri tentang isu tular di media sosial yang mengatakan bahawa restoran tersebut terlibat dalam satu sindiket pemerdagangan kanak-kanak yang kononnya diketuai oleh Hillary Clinton. Menurut Alefantis, selepas isu tersebut menjadi bualan ramai, dia mendapat 75 mesej peribadi setiap hari dalam laman sosial miliknya. Semuanya bertanyakan tentang teori konspirasi pizzagate dan beliau juga mendapat mesej ugutan daripada beberapa individu yang mempercayai teori tersebut. Selain itu, kenalan dan keluarga Alefantis turut diganggu dengan panggilan dan mesej tentang kebenaran teori rekaan individu yang tidak bertanggungjawab tersebut.

Tekanan yang sama turut dihadapi oleh Podesta, dia mendapat panggilan orang yang tidak kenali yang bertindak memaki dirinya, memanggil dia sebagai pedofilia dan telah diugut. Hal tersebut bukan hanya dihadapi oleh dirinya sahaja, turut memberi kesan kepada isterinya, Mary. Hillary Clinton turut menerima kesan yang lebih besar apabila teori konspirasi tersebut menyebabkan beliau hilang sokongan. Menurut Economist/YouGov, isu teori konspirasi pizzagate yang tular ini dianggap oleh 45% penyokong Donald Trump dan 17% penyokong Hillary Clinton sebagai benar dan sahih. Oleh itu, Donald Trump amat beruntung dan seharusnya berterima kasih kepada individu yang telah mewujudkan teori konspirasi pizzagate kerana telah memudahkan tugasnya menjatuhkan seteru politiknya semasa pilihan raya 2016.

Beberapa tahun kemudian, beberapa hasil siasatan telah dikeluarkan yang menunjukkan bahawa teori konspirasi tersebut adalah suatu yang palsu, tidak benar, dan tidak sahih. Selain itu, Edgar sendiri tidak lagi percaya dengan teori tersebut dan berasa kesal dengan tindakan yang dilakukan olehnya di restoran Comet Ping Pong Pizza. Bagi penulis, teori tersebut telah membuat warga Amerika Syarikat berasa teraniaya terutamanya yang mempercayai teori tersebut bulat-bulat tanpa ada usul periksa. Ia juga telah mewujudkan satu istilah yang telah memberi mimpi buruk kepada demokrasi Athens, demagague (seorang pemimpin yang memenangi hati rakyat menggunakan prejudis, kenyataan, dan janji yang palsu).

Oleh itu, amat penting bagi penulis untuk menekankan pengajaran yang kita perolehi daripada apa yang telah dihadapi oleh warga Amerika Syarikat ini. Tidak kira pada waktu pilihan raya ataupun di hari-hari dan bulan-bulan yang biasa, semua pengguna laman sosial dan penerima informasi haruslah berhati-hati dalam mempercayai suatu informasi yang dikongsikan. Jika tidak tahu akan kesahihan suatu informasi tersebut, janganlah dikongsi di mana-mana. Seandainya informasi atau berita tersebut adalah suatu yang palsu dan tidak benar dan anda kongsikannya, maka anda ialah seorang penyebar berita palsu! Bagi mengelakkan isu penyebaran berita palsu ini berlaku, setiap pengguna media sosial seharusnya meningkatkan literasi informasi mereka. Hal ini dapat memberi kemahiran kepada pengguna media sosial untuk mengesan suatu informasi atau berita itu palsu atau tidak.

Penyebaran berita palsu di media sosial ini akan menjadi satu perkara yang membawa kepada tindakan yang tidak diingini. Individu yang menjadi mangsa kepada penyebaran berita dan informasi ini sememangnya akan menghadapi tekanan, amat dibimbangi adalah mereka yang tidak mempunyai peribadi yang kuat. Kerana berkemungkinan untuk membunuh diri kerana tidak tahan dengan tohmahan, ancaman dan kecaman terhadap dirinya daripada kesan penyebaran berita dan informasi yang palsu. Masyarakat yang terlalu mudah mempercayai berita dan informasi tidak sahih ini pula akan ‘menggila’ berkongsi perkara tidak sahih itu kepada teman media sosial yang lain. Ada juga yang akan bertindak sendiri, seperti apa yang dilakukan oleh Edgar di Comet Ping Pong Pizza. Bagi sesebuah negara pula, ia akan membawa kepada masalah keamanan dan juga keselamatan.

Jadilah masyarakat yang berfikiran kritis, sentiasa memeriksa suatu informasi yang diperoleh. Jangan mudah percaya kepada segala informasi yang jauh daripada pemikiran yang rasional. Bentuk diri anda sebagai seorang pengguna media sosial yang bijak dan bertanggungjawab!

Daripada Abu Hurairah RA, Rasulullah SAW bersabda: “Cukuplah seseorang itu melakukan sesuatu dosa sekiranya dia selalu mengatakan apa sahaja yang didengarinya.” (Riwayat Abu Dawud dan al-Hakim)

“Wahai orang-orang yang beriman! Jika datang kepada kamu seorang fasik membawa sesuatu berita, maka selidikilah (untuk menentukan) kebenarannya, supaya kamu tidak menimpakan sesuatu kaum dengan perkara yang tidak diingini dengan sebab kejahilan kamu (mengenainya) – sehingga menjadikan kamu menyesali apa yang kamu telah lakukan” Artikel disumbangkan oleh Izzat Dahelan untuk The Patriots.

RUJUKAN

Sebastian, Michael. “Even the Pizzagate Suspect No Longer Believes the Conspiracy Theory”. Esquire. 2016. https://www.esquire.com/news-politics/news/a51268/what-is-pizzagate/

“Presiden Amerika Syarikat”. Kedutaan A.S di Malaysia. Tiada Tahun dan Nama penulis Artikel dinyatakan. https://my.usembassy.gov/ms/our-relationship-ms/us-president-ms/

Retoran diancam gara-gara berita palsu. (2016). Utusan Borneo (Sarawak). https://www.pressreader.com/

Kroll, Andy. “The former Clinton campaign chairman is among the victims still recovering from a vile conspiracy theory that ended in gunfire”. RollingStone. 2018. https://www.rollingstone.com/politics/politics-features/john-podesta-pizzagate-766489/

Helm, Burt. “Pizzagate Nearly Destroyed My Restaurant. Then My Customers Helped Me Fight Back”. Inc. 2017. https://www.inc.com/magazine/201707/burt-helm/how-i-did-it-james-alefantis-comet-ping-pong.html

“How ‘Social Media Phenomena’ Influence Social Behavior: ‘Pizzagate’ Conspiracy Theory”. Idareact. 2018.  https://www.idareact.org/how-social-media-phenomena-influence-social-behavior-pizzagate-conspiracy-theory/


Maharaja Meiji: Maharaja Yang Membawa Revolusi Kepada Bangsa Jepun

Tidak sah berbicara tentang Era Pemulihan Meiji tanpa menyebut Maharaja Meiji. Ini kerana pada zaman inilah, kuasa baginda sebagai maharaja dipulihkan semula menerusi penyingkiran Keshogunan Tokugawa dan permulaan aktiviti pemodenan Jepun.

200 tahun sebelumnya, Ieyasu Tokugawa diangkat sebagai shogun (diktator tentera) oleh maharaja sekaligus menjadi pemerintah secara tidak langsung Jepun. Bagi memastikan kedudukan beliau tidak dicabar, Ieyasu turut mewartakan kod tingkah laku bukan saja untuk daimyo (golongan bangsawan) tetapi untuk maharaja pada tahun 1605.

Menerusi kod tersebut, maharaja diwajibkan untuk terlibat dalam pelbagai aktiviti pengajian ilmu dan kesenian. Semasa era Tokugawa, maharaja-maharaja amat mematuhi kod ini dengan mempelajari teks-teks Confucius, kesusasteraan dan kaligrafi. Baginda juga hanya diajar asas sejarah dan geografi China dan Jepun. Dan paling penting, shogun tidak memerlukan sebarang input daripada maharaja dalam membuat sebarang tindakan.

Situasi maharaja tidak dibantu dengan tidak semua maharaja hidup lama sebelum mengambil keputusan untuk turun takhta. Daripada lima maharaja sebelum Maharaja Meiji, hanya nenda baginda saja yang sempat mencecah usia 40-an sebelum mangkat pada usia 46 tahun. Malah, keluarga diraja Jepun merekodkan kadar kematian membabitkan waris mereka yang tinggi. (Gordon, 2009)

Dalam kes Maharaja Meiji, kesemua lima kekanda dan adinda baginda mangkat semasa masih bayi lagi. Dan daripada 15 orang putera dan puteri baginda, hanya lima sahaja yang menginjak usia dewasa. Keadaan ini berlaku akibat perkahwinan sesama kerabat diraja dengan tujuan memelihara susur galur keturunan diraja.

Tetapi tindakan ini mengakibatkan ramai anggota kerabat diraja menderita pelbagai jenis penyakit dan kecacatan genetik. Malah, semasa Meiji diputerakan pada 3 November 1852, baginda sebenarnya berdepan isu prognatisme mandibel dan kecacatan pada tulang belakang. Meiji juga turut berdepan isu beriberi yang menjejaskan pergerakan baginda termasuk berjalan.

Ayahanda baginda ialah Maharaja Komei dan bondanya ialah gundiknya Yoshiko Nakayama. Bonda baginda bukan calang-calang kerana Yoshiko merupakan puteri seorang bangsawan Jepun bernama Tadayasu Nakayama. Selepas diputerakan, Meiji diberi nama sebenarnya sebelum bergelar maharaja iaitu Sachinomiya atau Putera Sachi. (Keene, 2002)

Baginda muncul dalam era di mana Keshogunan Tokugawa sedang meniti tahun-tahun akhirnya. Kekuasaan mereka mula tercabar lebih-lebih lagi selepas ketibaan kapal perang Amerika Syarikat yang diketuai Komodor Matthew C. Perry pada 1852. Dengan ketibaan kapal tersebut, ia turut menandakan keruntuhan sistem sakoku (negara tertutup) yang dilaksanakan oleh Ieyasu pada akhir hayatnya.

Kehadiran kapal perang ini memaksa shogun ketika itu, Iemichi Tokugawa untuk meminta pandangan Maharaja Komei tentang situasi ini. Baginda menasihati Iemichi agar membenarkan pihak AS berdagang di Jepun. Ini membawa kepada pemeteraian Perjanjian Kanagawa pada 1854.

Bagaimanapun, tindakan Iemichi memeterai Perjanjian Harris pada 1858 mengundang kemurkaan Komei. Ini kerana menurut hemat baginda, perjanjian tersebut bersifat berat sebelah dan langsung tidak menguntungkan Jepun dalam banyak segi. Dan ini menjadi benih kepada permulaan Era Pemulihan Meiji dan kejatuhan Keshogunan Tokugawa.

Meiji tahu lambat laun Keshogunan Tokugawa akan tumbang gara-gara kekacauan politik yang tercetus pada 1850-an dan 1860-an. Semasa di istana, baginda mempelajari teks kesusasteraan Waka bersama ayahandanya sebelum ia diteruskan bersama dengan sasterawan-sasterawan istana. Pengajian klasik Meiji diteruskan tatkala shogun terakhir Yoshinobu Tokugawa berkuasa pada 1866.

Menjelang tahun 1860-an, kedudukan shogun semakin tergugat lebih-lebih lagi dengan daimyo-daimyo mula membina semula kekuatan dan membentuk pakatan masing-masing. Ada yang masih setia dengan Keshogunan Tokugawa. Tetapi bagi puak-puak yang pernah kalah di Sekigahara pada 1600 seperti Mori, Shimazu dan Chosokabe, keturunan-keturunan mereka menyimpan dendam membara terhadap rejim berkenaan.

Atas sebab itulah, puak-puak ini kemudiannya membentuk pakatan rahsia yang kemudiannya dikenali sebagai pakatan Choshu-Satsuma. Puak-puak ini pernah berdepan dengan kuasa-kuasa asing dalam kempen berasingan sekitar 1863 dan 1864 di Kagoshima dan Shimonoseki. Bagi mereka, satu-satunya cara untuk mengelak Jepun diperhambakan oleh orang asing ialah dengan memodenkan Jepun. Ini termasuklah menyingkirkan shogun dan memulihkan kuasa maharaja.

Pada Januari 1868, tidak lama selepas kemangkatan Maharaja Komei dan Meiji menaiki takhta, pakatan Choshu-Satsuma nekad menyingkirkan Keshogunan Tokugawa dengan bertindak menawan Istana Diraja di Kyoto. Di sini, mereka mengumumkan dekri pemulihan semula kuasa maharaja. Pakatan yang kemudiannya membentuk kerajaan Meiji turut mendesak Yoshinobu agar meletak jawatan dan memulangkan semua tanah yang dikawalnya kepada pihak istana.

Pakatan ini menyangka Yoshinobu akan termakan perangkap dan mengisytiharkan perang terhadap mereka. Tetapi beliau sedar itu satu perangkap dan memilih berundur ke Istana Osaka untuk memerhatikan keadaan. Berang perangkap mereka tidak terusik, mereka menghantar sekumpulan samurai Satsuma dipimpin Takamori Saigo untuk mencetuskan kekacauan di Edo.

Kumpulan pro-shogun yang tidak berpuas hati membakar banyak rumah milik Satsuma di Edo. Yoshinobu yang tidak dapat mengawal amarah penyokongnya bersetuju membenarkan mereka mara ke Kyoto. Ini merupakan pencetus kepada konflik Perang Boshin antara kedua-dua belah pihak dengan pertempuran pertama tercetus di Toba-Fushimi, selatan Kyoto. Dalam pertempuran tersebut, tentera kerajaan berjaya mengatasi angkatan shogun dan Yoshinobu terpaksa melarikan diri ke Edo.

Bagi menambah tekanan terhadap beliau, kerajaan menggerakkan 50,000 orang tentera ke Edo. Tetapi kebijaksanaan wakil perunding dari kedua-dua belah pihak iaitu Takamori (rejim Meiji) dan Katsu Kaishu (wakil Tokugawa) berjaya mengelakkan kota tersebut daripada musnah akibat peperangan. Hasilnya, Yoshinobu bersetuju untuk tunduk kepada pihak kerajaan sebagai tukaran kepada jaminan keselamatan dan kebenaran untuk berpindah ke Shizuoka.

Di sebalik persetujuan yang dicapai, masih ada daimyo yang enggan tunduk kepada kerajaan Meiji. Perang Boshin hanya berakhir apabila Takeaki Enomoto menyerah diri kepada armada Meiji di Hokkaido pada 27 Jun 1869 dan mengakui kekuasaan baginda. Perang saudara ini menyaksikan 8,200 orang terbunuh dan 5,000 lagi cedera. (Gordon, 2009)

Bagi memastikan keabsahan kerajaan termasuk kedudukan maharaja tidak digugat oleh sesiapa, satu piagam yang dipanggil Piagam Sumpah digubal. Menerusi piagam ini, ia menjadi asas bukan saja kepada pemansuhan feudalisme di Jepun. Malah, ia membuka jalan kepada asas pemodenan Jepun dari segi perundangan. (Jensen, 1995)

Edo kemudiannya ditukar nama kepada Tokyo dengan baginda berpindah ke Istana Edo sekaligus menjadikan ia sebagai Istana Diraja yang baru. (Gordon, 2009) Sebagai tanda keseriusan Meiji terhadap pemodenan Jepun, baginda turut menyertai pelbagai mesyuarat dan majlis kerajaan ketika itu. Tetapi sehingga akhir hayatnya, baginda jarang bercakap semasa mesyuarat berlangsung kecuali jika ada keperluan. (Keene, 2002)

Dengan kebanyakan tentera kembali ke wilayah-wilayah masing-masing, kerajaan Meiji kelihatan seperti tidak mempunyai angkatan tentera sendiri. Enggan membenarkan pisang berbuah dua kali, wilayah-wilayah yang menyokong kerajaan segera membuat penambahbaikan dari segi ketenteraan. Di Kishu, daimyonya mengarahkan kerahan tentera diperkenalkan mengikut model Prussia sekaligus membina ketumbukan seramai 20,000 orang.

Tetapi bagi figura-figura utama di sebalik Pemulihan Meiji seperti Takayoshi Kido (Choshu) dan Toshimichi Okubo (Satsuma), itu masih tidak mencukupi. Hasilnya pada tahun 1871, semua wilayah lama dibubarkan dan digantikan dengan takrifan 72 wilayah baru yang mengikut arahan daripada kerajaan pusat. Semua daimyo lama turut diarah berpindah ke Tokyo.

Kido dan Okubo menyangka usaha mereka akan ditentang sekeras-kerasnya oleh para daimyo. Tetapi itu tidak berlaku terima kasih kepada kompromi yang ditawarkan kepada mereka berbentuk penyelesaian hutang wilayah dan pampasan kepada golongan samurai. Dengan merealisasikan usaha ini, Jepun akhirnya bersatu dari segi politik. Reformasi ini turut membawa kepada penghapusan kelas masyarakat dengan semua warga diberi hak sama rata. (Gordon, 2009)

Kebanyakan samurai pada dasarnya menerima era mereka sebagai pahlawan sudah berakhir. Ini kerana mereka mudah beradaptasi dan bersedia menerima idea-idea baru termasuk dari Barat. Ini sekaligus memudahkan mereka beralih sebagai birokrat kerajaan, petani, pedagang mahupun guru.

Begitupun, ada juga yang enggan tunduk seperti kes Takamori. Beliau kemudiannya melancarkan Pemberontakan Satsuma pada 1877 tetapi pemberontakan tersebut berjaya ditamatkan oleh kerajaan Meiji pada tahun yang sama. Dengan tamatnya Pemberontakan Satsuma, ia turut menandakan pengakhiran ancaman ketenteraan terhadap kerajaan Meiji.

Bagi mengelak mana-mana rakyat yang tidak berpuas hati bangkit memberontak, satu perlembagaan baru digubal pada tahun 1889. Menerusi Perlembagaan Meiji ini, ia memberi kuasa kepada penubuhan Diet Jepun. Tetapi kuasa sebenar terletak di tangan Genro, kelompok oligarki Jepun yang berpengaruh dalam bidang ekonomi, politik dan ketenteraan. Kebijaksanaan Meiji mengimbangi pengaruh Genro membenarkan baginda bertahkta lama sebagai maharaja.

Pada tahun tersebut, baginda sudah mencecah usia 50-an. Bagi ramai sejarawan, ia merupakan satu pencapaian yang hebat. Ini kerana baginda merupakan maharaja Jepun pertama yang berjaya mencecah usia 50-an dan kali terakhir ia dicapai berlaku pada tahun 1586.

Pada tahun tersebut, moyang baginda iaitu Maharaja Ogimachi turun takhta pada usia 50 tahun selepas berjaya mengekalkan pengaruh takhta Jepun. Ia berlaku dengan bantuan dua figura penyatuan Jepun sebelum Ieyasu iaitu Nobunaga Oda dan Hideyoshi Toyotomi.

Pada akhir hayatnya, bukan sedikit ekstremis yang cuba membunuh Meiji pada 1910. Akibatnya, ramai aktivis berhaluan kiri ditahan dan dihukum mati oleh kerajaan kerana terlibat dalam plot sebegitu rupa. Baginda akhirnya mangkat pada tahun 1912 pada usia 59 tahun akibat penyakit uremia. Takhta kemudiannya diambil alih oleh Maharaja Taisho pada 30 Julai tahun yang sama.

RUJUKAN:

Gordon, Andrew (2009), A Modern History of Japan: From Tokugawa Times to the Present (Edisi Kedua). Oxford University Press. Halaman 2-4. 59, 63 dan 68.

Kawai, Atsushi. (2018). The Meiji Restoration: The End of the Shogunate and the Building of a Modern Japanese State. Nippon.com.

Keene, Donald (2002), Emperor of Japan: Meiji and His World, 1852–1912, Columbia University Press. Halaman 14, 73, 78 dan 168,

Jensen, Marius B. (1995). The Emergence of Meiji Japan. Cambridge University Press. Halaman 195.


Benarkah Berat Badan Naik Kerana Kita Bahagia?

“Azim, aku tengok kau ni makin mengembang je. Tengah bahagia ke?”

“Biasalah, dah ada orang yang jaga makan minum memang kembanglah badan.”

Dialog ini seringkali muncul apabila kita mempersoalkan secara halus kenapa berat badan rakan kita naik secara mendadak. Jawapannya yang selalu diberikan adalah kerana bahagia tapi betul ke? Ini kerana ada sahaja orang gemuk yang psiko dan orang kurus yang tenang. Jadi apa sebabnya ataupun memang mereka ni jenis makan macam bela polong?

Mengikut data daripada World Population Review, kadar obesiti bagi Malaysia adalah sekitar 15.60% daripada 33 juta populasi. Kadar itu telah menjadikan Malaysia sebagai negara tergemuk di Asia Tenggara dan antara paling gemuk di benua Asia. Kalau tak percaya cuba lihat di sekeliling anda, pasti anda dengan mudah akan jumpa rakan-rakan yang overweight dan obese. Jadi berdasarkan sangkaan orang ramai bahawa berat naik kerana bahagia pasti Malaysia akan menjadi negara paling bahagia di Asia Tenggara.

Sekarang kita tengok pula di mana kedudukan Malaysia dalam ranking negara paling bahagia di dunia. Malaysia berada pada kedudukan ke-79 iaitu lebih rendah berbanding negara Asia Tenggara lain seperti Singapura, Thailand, Filipina dan Vietnam. Padahal kadar obesiti bagi keempat-empat negara tersebut adalah agak rendah. Maka kenyataan berat naik kerana bahagia sudah boleh ditolak?

Tunggu dulu, semua tahu sudah bertahun-tahun Finland konsisten memegang ranking nombor satu untuk negara paling bahagia di dunia. Jika kadar obesiti di Finland adalah rendah, maka benarlah peningkatan berat badan bukan kerana bahagia. Namun apa yang mengejutkan adalah kadar obesiti di Finland jauh lebih tinggi berbanding Malaysia iaitu sekitar 22.2% daripada keseluruhan populasi.

Bolehlah dikatakan obesiti adalah antara penyumbang kepada kegembiraan rakyat Finland. Adakah data-data tersebut sudah cukup untuk menyatakan bahawa berat badan naik hanya kerana kita sedang bahagia? Bagi menguatkan hujah ini, Anthony Fabricatore menyatakan orang gemuk lebih tertekan untuk menurunkan berat badan berbanding menaikkan berat badan.

Apa yang lebih menambah tekanan adalah orang gemuk ini gagal dalam menurunkan berat badan kerana tidak dapat mengikut cara yang betul. Jika itu terjadi, mereka akan kembali kepada mood bahagia iaitu makan serupa orang bela polong.

Bagaimana pula, kalau orang gemuk itu berjaya menurunkan berat badan? Pasti akan lebih menambah keyakinan diri kan. Jawapan itu betul tetapi tekanan tetap akan ada kerana mereka perlu konsisten mengekalkan berat badan. Bermakna mereka tidak dapat menikmati makanan seperti biasa dan salah-satu sumber kebahagiaan telah hilang.

Malah ada yang terus gagal konsisten apabila seringkali terjebak untuk menikmati makanan kurang sihat. Pada akhirnya, berat badan meningkat lebih dua kali ganda kerana tertekan sehingga mengambil makanan dalam kuantiti begitu banyak.

Senang cerita, orang gemuk akan lebih derita untuk menguruskan badan berbanding makan dengan banyak. Apa-apapun, gemuk tak salah dan kurus pun tak salah. Paling penting adalah sangat sampai gemuk dan kurus itu memberi kesan kepada kesihatan kita sehingga tidak mampu membuat kerja.

Kepada anda yang gemuk, mungkin betul berat badan anda naik kerana bahagia.

RUJUKAN:

Cara, E. (n.d). Weight loss doesn’t always lead to happiness. The Atlantic. Dipetik daripada https://www.theatlantic.com/health/archive/2015/03/weight-loss-doesnt-always-lead-to-happiness/387619/


Dari Mana Datangnya Nama Malaysia?

Dari mana datangnya nama “Malaysia”? Jelas sekali bukan Tunku yang cipta, sebab sebelum Merdeka dah wujud buku “Malaysia: A Study in Direct and Indirect Rule” tulisan Rupert Emerson (diterbit pada tahun 1937) dan “The Peoples of Malaysia” tulisan Fay-Cooper Cole (diterbit pada 1945). “Malaysia” ketika itu merujuk kepada Kepulauan Melayu (Malay Archipelago) yang merangkumi Tanah Melayu, Hindia Timur (Indonesia), Borneo dan juga Filipina. Jadi siapa yang cipta istilah “Malaysia” ni?

Kat Internet bersepah teori-teori karut mengenai asal usul nama “Malaysia”: Ada yang kaitkan dengan Freemason, ada yang kata Orang Melayu sendiri yang cipta. Pada asalnya, istilah “Malaysia” ialah sebuah konsep geografi (sama seperti “Asia”, “Eurasia”, “Australasia”), tidak rujuk kepada mana-mana entiti politik. “Malaysia” ialah sebuah istilah geografi yang dicipta oleh seorang penjelajah Perancis, Jules Dumont d’Urville (1790-1842) pada tahun 1832 dalam rencana berjudul “Sur les îles du Grand Océan” (On the Islands of the Great Ocean) yang diterbitkan dalam Bulletin de la Société de Géographie. Beliau mencadangkan supaya Lautan Pasifik Selatan dinamakan sebagai “Oceania” dan dibahagikan kepada 4 bahagian: Polynesia, Melanesia, Micronesia dan Malaisie. Selain istilah Polynesia dan Melanesia, istilah “Oceania”, “Micronesia” dan “Malaisie” ialah ciptaan D’Urville. “Malaisie” kemudian diinggeriskan menjadi “Malaysia” oleh seorang ahli geografi Amerika, Thomas G. Bradford pada tahun 1835.

Pada 1950-an, hasil daripada inspirasi gerakan penyatuan Eropah, ramai yang mengidamkan sebuah entiti politik yang bersatu diwujudkan di Kepulauan Melayu atas nama “Malaysia”. Lim Choon Mong dari Singapura telah mencadangkan sebuah “Confederation of Malayasia” yang merangkumi Tanah Melayu, Singapura, Borneo Utara (Sabah), Sarawak dan Brunei (ada dalam The Straits Times, 23 Mac 1957). Proposal Filipina lagi dahsyat – Presiden Manuel L. Quezon mencadangkan sebuah “Commonwealth of Malaysia” yang merangkumi keseluruhan Asia Tenggara (lebih kurang macam ASEAN lah). Golongan Melayu Raya tak guna nama “Malaysia”, mungkin bunyinya sangat Orientalis.

Apa-apa pun, Tunku juga yang berjaya merealisasikan projek Malaysia ini. Polynesia, Micronesia dan Melanesia masih digunakan dalam mana-mana peta dunia pada hari ini, tetapi “Malaysia” telah dieksklusifkan kepada negara kita.

Dalam gambar: Peta D’Urville (1832) yang menunjukkan “Malaisie” (dalam lingkungan berwarna biru)


Lionel Messi: Antara Legenda Dan Bayang-Bayang

Kita selalu mengaitkan Lionel Messi dengan gelaran pemain terbaik dunia generasi hari ini dan persaingannya dengan bintang Portugal dan Real Madrid, Cristiano Ronaldo. Dan kalau mengikut pencapaiannya secara peribadi dan di peringkat kelab, itu sudah cukup untuk menobatkannya sebagai pemain kelab terbaik dunia. Tetapi di peringkat pasukan kebangsaan, kecemerlangan yang dicapai di peringkat kelab gagal diulangi dan Messi kadang-kadang tidak menunjukkan prestasi terbaik. Terbaru semasa perlawanan kedua kumpulan Piala Dunia menentang Croatia yang berakhir dengan kemenangan 3-0 untuk Croatia, pasukan Argentina bergelut dengan Messi hanya diberi rating 3.9 atau 4 mata saja. Jadi mengapa situasi ini boleh berlaku?

Kita kena ingat sejak kemunculan awalnya, Messi sudah dianggap pewaris pemain legenda La Albiceleste, Diego Maradona dan selepas beberapa tahun, sudah menunjukkan kemahiran mengatasi legenda yang menjadi pujaan ramai di situ. Maka tidak hairanlah, ramai mengharapkan Messi mengulangi magis Maradona yang mengetuai pasukan itu menjuarai edisi Piala Dunia 1986 setiap kali melangkah masuk ke padang. Tetapi itu tidak pernah berlaku dan beberapa final kejohanan yang meletakkan dirinya sebagai protagonis berakhir dengan kegagalan. Messi gagal membantu La Albiceleste menjulang Piala Dunia pada edisi 2014 dan gagal membantu mereka menang kejuaraan serantau Copa America bukan sekali tetapi tiga kali. Dan dengan kekalahan terbaru ini, ia sebenarnya menunjukkan betapa beliau gagal mengawal tekanan dan harapan di negara tersendiri berbanding semasa bersama Barcelona.

Pasti ramai yang akan mengatakan itu mustahil kerana di peringkat kelab, Messi beberapa kali muncul sebagai penyelamat dan sebagai protagonis yang membawa Barca menjuarai kejohanan domestik dan antarabangsa. Tetapi tekanan bermain bersama pasukan kebangsaan berbeza lebih-lebih lagi dengan beban sebagai pemain terbaik dunia. Dan itu kadang-kadang menyebabkan sesetengah pemain gagal menunjukkan prestasi terbaik atau tidak lagi mencapai standard seperti tahun-tahun sebelumnya. Situasi ini tidak dibantu apabila si pemain menyalahkan dirinya kerana tidak dapat membantu pasukan dalam perlawanan penting. Semasa Argentina seri 1-1 dengan Iceland untuk perlawanan pertama kumpulan mereka, Messi berpeluang membantu La Albiceleste mencipta kemenangan dengan sepakan penalti tetapi berjaya dinafikan penjaga gol lawan. Ini sesuatu yang mengganggu fikirannya sehingga tidak mahu bersama pemain dan staf yang mengadakan barbeku dan duduk bersendirian dalam bilk hotelnya.

Isu tekanan saja tidak boleh dijadikan punca pemain ini gagal cemerlang di peringkat antarabangsa. Kadang-kadang kita kena melihat pula siapa yang bermain bersamanya. Ramai menyifatkan semasa perlawanan dengan Croatia semalam, La Albiceleste dilihat tidak mengamalkan semangat berpasukan dan dilihat saling berlawanan antara satu sama lain. Bagi bek kanan West Ham United dan finalis Piala Dunia 2014, Pablo Zabaleta menyifatkan ia sesuatu yang memalukan dan tidak seharusnya berlaku kepada pasukan yang mempunyai reputasi besar seperti Argentina. Sementara pemain tengah Chelsea yang juga bekas pemain akademi Barca, Cesc Fabregas melihat Messi berseorangan dan tidak mendapat sokongan pemain secukupnya.

Dan ini sesuatu yang harus diakui bukan saja para pemain dan pasukan kejurulatihan tetapi juga pihak pengurusan persatuan bola sepak Argentina (AFA). Maaf cakap walaupun Argentina tidak pernah ketandusan pemain-pemain berbakat besar dan ada di antaranya sudah bergelar bintang bersama pasukan masing-masing, tetapi kebergantungan mereka terhadap Messi amat tinggi. Jika anda melihat sejak kemunculannya bersama pasukan kebangsaan, bukan sekali dua Messi menyelamatkan La Albiceleste dari menerima kekalahan atau membawa mereka melepasi pusingan kejohanan antarabangsa. Tetapi keazaman, kesungguhan dan bakatnya itu gagal ditandingi rakan-rakan sepasukan lain pada perlawanan-perlawanan penting. Dan bukti kebergantungan ini semakin bertambah apabila Messi keluar dari persaraan dan membantu pasukannya melepasi kelayakan Piala Dunia 2018 kawasan Amerika Selatan. Dan mengikut statistik, mereka hanya mendapat enam mata daripada 24 mata tanpa kehadiran beliau dan 21 daripada 30 apabila Messi bermain.

Bukan itu saja, kualiti pemain yang bersama beliau juga boleh dianggap kurang berkualiti atau sudah melepasi zaman kegemilangan masing-masing. Buktinya lihat sendiri senarai 23 pemain yang dibawa jurulatih Jorge Sampaoli untuk Piala Dunia kali ini. Kelibat penjaring terbanyak Serie A, Mauro Icardi langsung tiada sementara peledak Juventus, Paolo Dybala hanya digunakan dari bangku simpanan saja. Sementara kelibat pemain berusia seperti Javier Mascherano terus digunakan walaupun sudah tidak berkemampuan mengejar pemain lebih pantas seperti Ante Rebic yang menjadi duri dalam daging kepada pertahanan La Albiceleste. Dan tidak semua pemain yang mempunyai kualiti setanding beliau sekaligus mempunyai pemahaman berbeza terhadap permainan berbanding Si Kutu Atomik (La Pulga Atomica) ini.

Dan untuk menambah pening kepala teka-teki Messi ini ialah tindakan jurulatihnya, Sampaoli semasa kelayakan dan sebelum Piala Dunia berlangsung. Bukan sekali dua bekas jurulatih Chile dan Sevilla ini mencari resepi terbaik bukan saja memastikan Argentina dapat bertahan dengan baik tetapi mengekalkan permainan menarik La Albiceleste, ini termasuk memaksimumkan potensi Messi sebagai sumber kreativiti pasukan. Bagaimanapun, tindakannya memencilkan beberapa pemain dianggap mengejutkan ramai. Penyerang Inter Milan yang menjaringkan 23 gol dalam Serie A, Mauro Icardi tidak dipilih dalam senarai 23 pemain. Sementara peledak Juventus yang menyumbat 22 gol musim lepas, Paolo Dybala pula hanya digunakan dari bangku simpanan kerana Sampaoli cenderung memilih penjaring Manchester City, Sergio Aguero. Ini ditambah dengan prestasi kurang menyakinkan beberapa pemain veteran seperti Willy Caballero dan Javier Mascherano tetapi tetap dipilih dalam pasukan kebangsaan. Kesilapan pemilihan pemain ditambah dengan kesilapan taktikal ini menyebabkan La Albiceleste bergelut dalam kumpulan D dan Messi dilihat semakin merosot berbanding pesaingnya, Ronaldo. Jika ini berterusan, maka tidak mengejutkan sekiranya Argentina tersingkir dari peringkat kumpulan dan Messi tidak akan berfikir dua kali untuk mengumumkan persaraan dari dunia bola sepak antarabangsa buat kali kedua selepas melakukannya pada tahun 2016.

Ini mengundang persoalan apakah Messi masih layak digelar seorang legenda bola sepak. Legasinya sebagai legenda dilihat tidak akan terjejas kerana ada beberapa legenda bola sepak yang mempunyai karier hebat bersama pasukan kelab tetapi tidak menyerlah bersama pasukan kebangsaan. Bekas penyerang Chelsea dan Argentina, Hernan Crespo berpandangan ia masih tidak mengubah hakikat impak Messi terhadap dunia bola sepak walaupun tidak memenangi sebarang kejohanan antarabangsa bersama La Albiceleste. Tetapi bagi pemain berkaliber seperti Messi, ia sesuatu yang tidak akan diterimanya bulat-bulat dan beliau pasti akan bermain habis-habisan melawan Nigeria untuk perlawanan terakhir kumpulan sambil mengharap ihsan Croatia untuk layak ke peringkat seterusnya. Persoalannya, masih ada lagikah magis Messi untuk La Albiceleste untuk melepasi peringkat kumpulan? Atau magis tersebut hilang gara-gara kebergantungan yang bersifat keterlaluan pada Si Kutu Atomik? Kita hanya boleh tunggu dan lihat apa berlaku seterusnya.

SUMBER


Saintis Akhirnya Memahami Cara Obor-Obor Berfikir?

Kita memahami bahawa obor-obor tidak mempunyai otak, iaitu organ yang amat penting bagi hidupan mamalia. Walau bagaimanapun, saintis akhirnya menemui cara haiwan akuatik ini ‘berfikir’.

Dengan sedikit perubahan genetik, kita sekarang mampu memerhati bagaimana saraf-saraf dalam tubuh lutsinar obor-obor bekerja dengan pergerakan yang kompleks seperti memegang dan memakan mangsa.

Clytia hemisphaerica ialah satu-satunya spesis obor-obor yang sesuai dalam perlaksanaan kajian perlakuan ini. Kerana spesis ini bersaiz kecil dengan hanya satu sentimeter, sistem sarafnya boleh diperhati di bawah mikroskop. Tambahan pula, sistem saraf spesis obor-obor ini hanya mempunyai 10,000 neuron. Maka, pengkaji mampu mengesan mesej saraf dengan mudah.

Apabila pengkaji mengubahsuai gen spesis C. hemisphaerica dengan jadikan neuron-neuron dalam tubuh bercahaya bila diaktifkan, mereka terkejut kerana sistem saraf spesis ini tidak mempunyai ‘sistem berpusat’ seperti saraf tunjang dalam tubuh mamalia yang bertugas mengkordinasikan seluruh pergerakan tubuh.

Jadi, bagaimana sistem saraf obor-obor menentukan pergerakan tertentu tanpa ‘sistem berpusat’ mereka?
Sistem saraf obor-obor telah dibentuk sejak 500 juta tahun lalu dan hanya mempunyai perubahan sedikit sejak haiwan akuatik ini mengalami evolusi. Berbanding dengan organ otak, sistem saraf hidupan ‘fosil’ ini dikendalikan dengan cara yang mudah.

Berbalik dengan kajian spesis C. hemisphaerica, pengkaji berpendapat bahawa sistem saraf haiwan akuatik ini berbentuk seperti jaringan ‘payung’, kemudian saraf-sarafnya dibahagi berupa ‘kepingan’ seperti potongan pai.

Setiap sesungut obor-obor berhubung dengan ‘kepingan’ saraf. Jadi, jika sesungutnya mengesan mangsa yang hadir seperti udang, neuron dalam ‘kepingan’ saraf diaktifkan dalam bentuk urutan yang unik.

Pertama sekali, neuron pada sesungut akan menghantarkan mesej saraf kepada neuron pada mulut obor-obor yang terletak di bahagian tengah. Kemudian, neuron pada sesungut yang mengesan udang itu akan memberi tindakan untuk menarik mangsa ke mulut, kemudian mulut memakan udang itu.

Selama seminit pengkaji memberikan udang kepada spesis obor-obor ini, mereka mendapati bahawa 96 peratus obor-obor melakukan ‘penghantaran’ makanan dan 88 peratus berjaya memakannya.

Untuk memahami neuron mana satu yang melakukan ‘penghantara’ makanan ini, pengkaji padamkan neuron jenis RFa+ di bahagian hujung ‘kepingan’ saraf. Setelah dipadam, mesej saraf tidak sampai ke neuron mulut. Maka, sesungut tidak berjaya membawa mangsa ke mulut.

Kemudian pengkaji memutuskan bahawa neuron RFa+ diperlukan dalam melaksanakan kelakuan memakan obor-obor ini. Namun begitu, keupayaan berenang dan mengecut tidak terkesan. Jadi pengkaji berpendapat bahawa terdapat sel saraf lain yang melaksanakan kelakuan sebegini.

Untuk melihat bagaimana neuron mengawal komunikasi mulut dengan neuron-neuron lain yang mengawal bahagian tubuh lain, pengkaji membedah dan mengalihkan beberapa bahagian tubuh.

Apabila mulut dialih keluar, obor-obor ini mencuba hantarkan makanan ke mulut yang telah dialihkan. Jika sesungut dialihkan, mulut obor-obor tetap berupaya ‘mencari’ udang kerana rembesan kimia dari udang yang bercampur dalam tangki air mencetuskan mulut berbuat demikian.

Penemuan baru ini menunjukkan bahawa sesetengah kelakuan obor-obor dikordinasikan melalui neuron-neuron yang verlainan fungsi dalam sistem sarafnya. Tambahan pula, sistem saraf ini berhubung terus ke sistem pencernaan.

Jika sistem pencernaan perlukan sumber makanan, ia menghantar mesej ke sistem saraf supaya bekerja dan memastikan obor-obor menangkap mangsa dengan pantas.

Tuntasnya, beginilah cara obor-obor ‘berfikir’ dengan hanya melalui jaringan saraf di seluruh sesungutnya.

RUJUKAN:

Cassella, Carly. 1 December 2021. Scientists Discovered a Way to Read The Minds of Jellyfish, And It’s Phenomenal. Science Alert.


Alfonso de Albuquerque: Pemadam Cahaya Islam Di Asia

Sebut saja nama Alfonso de Albuquerque ini, bermula dari peringkat rendah hingga ke menengah dan seterusnya rakyat Malaysia mengetahui bahawa inilah orangnya yang memimpin tentera Portugis menawan menjatuhkan Kesultanan Melayu Melaka pada 1511. Jika ditanya pula kepada masyarakat serantau, Alfonso ini juga penjelajah yang menemui Kepulauan Maluku, kemudian membawa rempah rempah untuk dijual ke Eropah dengan harga tinggi.

Disebabkan perbuatan Alfonso, Belanda ketika itu yang cuba untuk meluaskan jajahannya, telah mengadakan ekspedisi ke Indonesia dan berakhir dengan penjajahan. Sungguh, kemunculan Alfonso di rantau Asia ini telah membuka ruang untuk kuasa kuasa besar ketika itu memulakan kempen perluasan jajahan mereka.

Sebenarnya, apa yang kita tidak tahu tentang Alfonso
ini adalah dia merupakan seorang bangsawan Portugis yang diyakini oleh raja
mereka untuk menlenyapkan cahaya Islam dia Asia dan Afrika. Raja Manuel I
melihat Alfonso adalah orang yang sesuai untuk mengakhiri peradaban emas Islam
di timur bumi. Sungguh mereka memang tidak puas dengan kerajaan Islam yang ada
atas kekalahan mereka dalam beberapa siri Perang Salib bersama Dinasti dan
Empayar Islam.

Alfonso terkenal sebagai ‘The Great Conqueror’ dan dia sangat membenci Kaum Muslimin dan melakukan segala cara yang ada untuk memusnahkan negeri negeri Islam terutama di Asia, diantaranya India dan Kepulauan Melayu. Setelah kejatuhan Kerajaan Islam Andalusia pada tahun 1492 oleh Raja Ferdinand dan Ratu Isabella, kesemua peradaban ilmu telah dikaut habis oleh mereka termasuklah ilmu navigasi, ilmu pembinaan kapal, astronomi dan geografi. Disebabkan itu juga para pelaut Eropah menjadi kaya raya dengan menjadi kerajaan atas keberhasilan menjajah Afrika, Amerika dan Asia.

Termasuklah  Alfonso, dia berangkat dengan kapal kapalnya dengan 3 tujuan misinya iaitu Gold(harta), Gospel(agama), Glory(penaklukan). Dia juga berusaha untuk menghentikan dominasi Empayar Uthmaniyyah yang menguasai sepenuhnya Laut Mediteranean dan Lautan Pasifik.

Orang Eropah ketika itu menganggap dunia sudah
dikuasai oleh orang Muslim kecuali tempat mereka berada. Sepanjang perjalanan
yang dilakukan Portugis dan Sepanyol mereka menemukan benua benua yang mereka
jelajah banyak dihuni oleh penduduk asal yang beragama Islam. Contohnya,
Filipina ketika itu adalah negara Muslim dengan nama Fi Amanillah, Afrika Utara
yang dikuasai oleh Kesultanan Islam Maghribi dan Nusantara iaitu Tanah Melayu
dan Sumatera ketika itu sebagai rakan kongsi kepada Empayar Turki Uthmaniyyah.

Alfonso menjadi orang pertama yang membuka gerbang penjajahan ke benua Asia. Nekadnya untuk menguasai Laut Merah, Teluk Parsi dan Samudera Hindia kerana inilah laluan pedagang yang strategik. Dia membangunkan koloni di sepanjang pesisir Afrika dengan niat untuk mengurangkan penguasaan Empayar Turki Uthmaniyyah supaya perdagangan dakwah Islam tidak sampai ke Samudera Hindia yang meliputi di utara dibatasi oleh selatan Asia; di barat oleh Jazirah Arab dan Afrika; di timur oleh Semenanjung Malaya, Sumatera, Jawa, Kepulauan Sunda Kecil, dan Australia; di selatan oleh Antartika.

Di antara cara cara untuk
menjatuhkan negeri negeri Islam yang dilakukan Alfonso adalah dengan
bekerjasama dengan pengkhianat untuk mengadu domba Umat Islam, kemudian membuat
raja raja mereka untuk meminta bantuan dari Alfonso supaya melindungi
kepentingan penguasa setempat.

Sasaran mereka adalah
laut laut strategis di Jazirah Arab untuk menguasai peradagangan orang Islam
dan Samudera Hindia untuk dijadikan pengkalan Empayar Portugis Timur, dam juga
Nusantara sebagai pembekal rempah ratus yang mampu membeli Eropah ketika itu.

Pada tahun 1507,
Alfonso telah bekerjasama dengan Kerajaan Syiah Shafawiyah di Iran untuk
melemahkan pertahanan Turki Uthmaniyyah di timur. Alfonso ketika ini telah
berhasil menguasai Teluk Parsi dan Laut Merah dan mengancam untuk menyerang
Makkah dan Madinah lalu mencuri jasad Rasulullah. Begitulah dendam mereka
terhadap kerajaan Islam yang didominasi oleh Turki Uthmaniyah yang telah kuat
di bahagian Eropah Timur dan Laut Mediteranian.

Dalam Kitab Tarikh Al
Khalij (Sejarah Teluk Arab), Dr Muhammad Mahmud Khalil mengatakan, “alasan
kukuh Portugis menjajah negeri teluk Arab adalah untuk memudahkan jalan menuju
Mekah dan Madinah dari timur. Mereka ingin nama Muhammad hilang dari Jazirah
Arab selama lamanya.”

Di setiap tempat yang
dijajah oleh Portugis, pastinya memberi kesan yang besar kepada sistem
masyarakat dari segi sosial, ekonomi dan politik. Tentera Portugis menguasai
Goa, India setelah jatuhnya Kesultanan Bijapur pada 15 ogos 1510 dan kemudian
menjajah Kesultanan Melayu Melaka pada 1511.

Kenapa Alfonso begitu
mahu menakluk Melaka?

“The King of Portugal has often commanded me to go to the Straits, because…this was the best place to intercept the trade which the Moslems…carry on in these parts. So it was to do Our Lord’s service that we were brought here; by taking Malacca, we would close the Straits so that never again would the Moslems be able to bring their spices by this route…. I am very sure that, if this Malacca trade is taken out of their hands, Cairo and Mecca will be completely lost.” (The Commentaries of the Great Afonso de Albuquerque)

“Raja Portugal telah mengarahkanku untuk pergi ke Melaka, kerana inilah tempat terbaik memintas perdagangan di mana orang Muslim yang menjalankan aktiviti ini. Jadi, ini berkaitan servis buat Tuhan kita yang membawa kita ke sini, dengan menakluk Melaka, kita akan tutup ia supaya orang Muslim tidak lagi berdagang rempah ratusnya di sini. Dan aku yakin bahawa, jika kita rampas perdagangan Melaka dari mereka, Kaherah (Mesir) dan Mekah akan kalah sepenuhnya.”

Begitulah kisah Alfonso de Albuquerque yang jelas
sangat membenci Islam dan matlamatnya yang jelas telah meranapkan beberapa
Kesultanan Islam dengan kerjasama pengkhianat dan musuh Islam yang tidak ingin
melihat cahaya Islam ini bersinar terang di Asia.

RUJUKAN:

1. Badlihisham M. Nasir. (2012). Islamiyat:
International Jounal of Islamic Studies, Vol. 34

2. Abdul Aziz Zakaria, Portugis Dalam Sejarah Melaka, (Kuala Lumpur: Dewan Bahasa dan Pustaka, 1963)

3. Albuqueroque, Albuquerque Caesar Timur: Teks-Teks Pilihan daripada Alfonsode Albuquerque dan Anaknya, (Universiti Malaya: Kuala Lumpur, 1995)

4. Al-Farouqi Ismail and Lois Lamya, The Cultural Atlas of Islam,(New York: Mcmillan Publishing Company, 1986)


Mengapa Sistem Juri Tidak Diamalkan Di Malaysia?

Kalau nak faham lebih lanjut tentang sistem juri, selalunya kita dapat lihat sistem juri ni dalam adegan cerita mat saleh atau kalau anda seorang penggemar cerita Law and Order, anda mungkin perasan yang keputusan tidak dibuat oleh hakim tapi dari pihak juri. Persoalannya, mengapa Malaysia tidak menggunakan sistem juri?

Tapi sebelum tu, apa itu sistem juri? di British, sistem juri ini dianggap berkait rapat dengan sistem demokrasi, di mana pihak juri akan dilantik dari golongan masyarakat tempatan untuk menilai sesebuah prosiding. Ini untuk menggalakkan orang awam menyesuaikan diri dalam sistem penghakiman.

Pihak juri akan dipilih secara rawak melalui latar belakang, dan yang paling penting, mereka tiada hubungan baik atau buruk dengan tertuduh. Ini untuk mengelakkan dari berlakunya “Influenced trial” di mana juri mungkin akan terpengaruh untuk memberi kuputusan secara tidak adil. Al maklumlah, kita semua ini hanya manusia biasa yang mudah tergoda dengan bisikan simpati atau dendam.

Kedudukan juri pula terdiri daripada nombor ganjil dan bukan nombor genap untuk mengelak dari berlakunya keputusan seri. Pada hari terakhir prosiding, juri-juri akan berbincang dan membuat undian sama ada tertuduh bersalah atau tidak. Ini bermakna, tugas peguam bukanlah untuk meyakinkan hakim tapi sebenarnya, pihak juri. Antara sebab kenapa peguam selalu panggil saksi yang emosional adalah untuk meyakinkan juri dengan kisah sedih mereka.

Kalau juri yang memberi keputusan, apa pula fungsi hakim? Fungsi hakim dalam konteks yang lebih meluas adalah untuk membimbing juri dan mengawal keadaan prosiding supaya ianya berjalan dengan lancar. Selain itu, hakim juga akan menetapkan jenis hukuman yang sesuai untuk tertuduh memandangkan pihak juri hanya laymen dan hakim lebih arif dalam undang-undang dan hukuman apa yang patut dijalani tertuduh.

Kembali kepada persoalan kenapa Malaysia tiada sistem juri, sebenarnya, Malaysia pernah ada sistem juri. Kebanyakan negara yang pernah di jajah British juga menggunakan sistem juri seperti Hong Kong, India dan Singapura. Namun, India dan Singapura masing-masing telah berhenti menggunakan sistem ini pada tahun 1959 dan 1969.

Kembali kepada cerita Malaysia pernah menggunakan sistem juri, ingatkah anda dengan kes Mona Fendy atau nama sebenarnya Maznah Ismail? Ini antara kes yang paling popular di Malaysia sehingga terbitnya filem Dukun. Disebabkan kes ini terlalu kontroversi dan rumit, ia menjadi salah satu faktor mengapa Malaysia menghapuskan sistem juri.

Terdapat pelbagai tuduhan yang mengaitkan kes ini dengan kejadian mistik, kerana akar umbi kes ini juga melibatkan ritual antara tertuduh bersama m4ngs4, iaitu Mazlan Idris seorang ahli politik. Tambah lagi seram, badan m4ngs4 dik3r4t 18 dan ditanam berdekatan rumah Mona Fendy.

Memandangkan sebelum prosiding berjalan lagi dah ada banyak cerita belakang tentang Mona Fendy, ianya menyebabkan beberapa ahli juri dan juga saksi menjadi takut, sampai ada yang trauma untuk menghadiri prosiding dan beri keterangan. Namun, bukan itu sahaja yang membimbangkan.

Liputan media dan cerita belakang yang tersebar semasa prosiding masih berjalan sedikit sebanyak mempengaruhi pihak juri untuk membuat keputusan yang tidak adil atau bias.

Selepas keputusan diperintah mahkamah, sistem penghakiman Malaysia mengambil keputusan untuk menghapuskan sistem juri demi mengelak dari berlakunya perkara yang sama lagi. Maklumlah, negara kita masih popular dengan penggunaan ritual untuk kepentingan masing-masing.

Namun kini, Malaysia telah beralih sepenuhnya kepada sistem Trial by Judge, bermaksud keputusan datang sepenuhnya dari Hakim dan tiada pihak lain yang berhak membuat keputusan.

Ekoran perkembangan teknologi yang amat pesat, eloklah kita tidak lagi menggunakan sistem juri kerana, ianya hampir mustahil jika kita katakan pihak juri mampu bertahan sepanjang prosiding berjalan tanpa dipengaruhi tulisan atau media yang asyik mengulas tentang situasi-situasi semasa.


Mitos Disebalik 10 Muharram

“Pada 10 Muharram, Nabi Idris ke tempat yang tinggi, itulah hari dimana Allah menyelamatkan Nabi Ibrahim dari kobaran api, itulah hari dimana Allah mengeluarkan Nabi Nuh dari perahu…”. Fakta ini adalah mitos semata-mata.

Umat Islam di seluruh dunia sudah menempuhi fasa baru dalam kehidupan melalui ketibaan tahun baru Islam atau ianya lebih dikenali sebagai Tahun Baru Hijrah. Pada akhir tahun 2018 mengikut kalendar Masihi, umat Islam telah pun menyambut kedatangan tahun 1440 mengikut kalendar Hijrah. 1440 Hijrah bermaksud sudah genap 1440 tahun peristiwa penghijrahan Rasulullah saw (Nabi Muhammad saw) dari kota Mekah ke kota Madinah. Sebuah hijrah yang memberikan nafas baharu kepada perkembangan dan pengukuhan kuasa Islam di semenanjung tanah Arab. Permulaan kalendar Hijrah dimulai dengan sebuah bulan yang bernama bulan Muharram.

MUHARRAM: BULAN PEMBUKA KEJAYAAN.

Permulaan bulan Muharram melambangkan juga sebagai permulaan kepada umat Islam dalam menaiktarafkan kehidupan ke arah yang lebih baik. Di dalam bulan Muharram, umat Islam memperingati tanggal 10 Muharram sebagai Hari Asyura, iaitu hari di mana umat Islam disunnahkan (digalakkan) untuk berpuasa sunat. Untuk pengetahuan semua, puasa di hari Asyura atau 10 Muharram adalah ibadah orang Arab pada zaman Jahiliah, penganut agama Nasrani dan agama Yahudi. Ketikamana Rasulullah saw tiba di kota Madinah, baginda melihat penganut agama Yahudi melaksanakan ibadah puasa pada Hari Asyura sehinggakan dari riwayat Ibnu Abbas r.a, baginda bersabda:

“Ketika Nabi shallallahu ‘alaihi wa sallam sampai di Madinah, sementara orang-orang Yahudi berpuasa Asyura. Mereka mengatakan: ‘Ini adalah hari di mana Musa menang melawan Firaun. Kemudian Nabi shallallahu ‘alaihi wa sallam bersabda kepada para sahabat: “Kalian lebih berhak untuk bangga terhadap Musa dari pada mereka (orang Yahudi), kerana itu berpuasalah”.

(Hadis riwayat Bukhari).

Maka, Hari Asyura dijadikan sebagai hari puasa yang wajib ke atas umat Islam di kota Madinah pada masa tersebut.

Setelah turunnya perintah Allah swt kepada Rasulullah saw untuk baginda dan umatnya untuk berpuasa wajib dalam bulan Ramadhan, maka baginda pun meninggalkan puasa di Hari Asyura.

Ini sepertimana dari hadis shahih:

“Dulu hari Asyura dijadikan sebagai hari berpuasa orang Quraisy di masa jahiliyah. Setelah Nabi saw tiba di Madinah, beliau melaksanakan puasa Asyura dan memerintahkan sahabat untuk berpuasa. Setelah Allah wajibkan puasa Ramadhan, beliau tinggalkan hari Asyura. Siapa yang ingin puasa Asyura boleh puasa, siapa yang tidak ingin puasa Asyura boleh tidak puasa”.

(Hadis Riwayat Bukhari dan Muslim).

Secara umum, puasa Muharram dapat dilakukan dengan beberapa pilihan. Pertama, berpuasa pada tiga hari, sehari sebelumnya dan sehari sesudahnya, iaitu puasa tanggal 9, 10 dan 11 Muharram. Kedua, berpuasa pada hari itu dan satu hari sesudah atau sebelumnya, iaitu puasa tanggal 9 dan 10, atau 10 dan 11. Ketiga, puasa pada tanggal 10 sahaja.

HADIS MAUDHU: PENCIPTAAN BUMI PADA 10 MUHARRAM.

Pembaca pernah mendengar atau membaca sebuah fakta yang dianggap sebagai hadis oleh sebahagian masyarakat? Bunyinya seperti ini:

Ibnu Abi Az-Zinad, dari ayahnya, dari Al-A’roj, dari Abu Hurairah r.a, beliau berkata, Rasulullah shallallahu alaihi wasallam bersabda:

“Allah swt mewajibkan Bani Israil (Yahudi) untuk berpuasa sehari dalam setahun, iaitu di hari Asyura. Tanggal 10 Muharram. Dan mereka diperintahkan untuk membuat pesta makanan bagi keluarga, itulah hari dimana Allah mengangkat Nabi Idris ke tempat yang tinggi, itulah hari dimana Allah menyelamatkan Nabi Ibrahim dari kobaran api, itulah hari dimana Allah mengeluarkan Nabi Nuh dari perahu, itulah hari dimana Allah menurunkan Taurat kepada Nabi Musa, itulah hari dimana Nabi Ismail diganti dengan kambing, itulah hari dimana Allah mengeluarkan Nabi Yusuf dari penjara, itulah hari dimana Allah mengembalikan penglihatan kepada Nabi Yaakob, itulah hari dimana Allah menyingkap ujian yang dialami Nabi Ayyub, itulah hari dimana Allah mengeluarkan Nabi Yunus dari perut ikan paus, sehinggalah ayat ini diakhiri dengan ‘itulah hari pertama yang Allah ciptakan di dunia”.

(Hadis maudhu ini terlalu panjang dan saya hanya memendekkannya sahaja).

Sesungguhnya, ini adalah sebuah fakta atau hadis yang maudhu (palsu) yang menyimpang daripada kebenaran. Tiada maklumat jelas atau keterangan yang mengatakan semua peristiwa tersebut berlaku pada tanggal 10 Muharram melainkan hanya satu sahaja iaitu peristiwa keluarnya Nabi Musa a.s bersama kaumnya, Bani Israil dari bumi Mesir atau di dalam agama Kristian peristiwa ini lebih dikenali sebagai Exodus.

Beberapa orang ulama menolak tentang keshahihan kisah ini diantaranya adalah:

1. Ibnu Jauzi di dalam kitabnya, al-Maudhu’at menjelaskan tentang kepalsuan kisah ini:

“Hadis ini, bagi orang yang menggunakan, dia tidak akan ragu, bahawa itu palsu. Orang yang membuat hadis ini terlalu mengada-ngada dengan terang-terangan dan tidak malu. Dia menyebutkan sesuatu yang mustahil, iaitu sebuah pernyataan: “Itulah hari pertama yang Allah ciptakan di dunia.” Dan ini kerana yang membuat (mencipta) hadis ini lupa, bahawa yang namanya Asyura, itu jika sudah didahului 9 hari sebelumnya”.

Diantara lain adalah, perawinya, Ibnu Abi Az-Zinad tidak diiktiraf sebagai perawi.

2. Imam Ahmad berkata tentangnya: “Dia seorang perawi yang mudhthorib hadisnya (perawi yang menyampaikan riwayat secara tidak tepat atau berbeza-beza)”.

3. Ibnu Hajar Al-Asqolani berkata tentangnya: “Shoduq (orang jujur), hafalannya mengalami perubahan ketika beliau datang ke kota Baghdad”.

Tambahan pula, dikatakan Allah swt menciptakan Bumi dan Langit pada tanggal 10 Muharram sahaja. Ianya tidak benar bahkan menyimpang jauh. Sebenarnya Allah swt telah menciptakan Bumi sebagaimana yang difirmankanNya:

“Allah-lah yang menciptakan langit dan bumi dan apa yang ada di antara keduanya dalam enam hari, kemudian Dia bersemayam di atas ‘Arsy…”

(As Sajadah ayat 3).

“Dan sesungguhnya telah Kami ciptakan langit dan bumi dan apa yang ada antara keduanya dalam enam masa, dan Kami sedikitpun tidak ditimpa keletihan”.

( Qaf ayat 38).

Kesimpulannya, Hari Asyura merupakan hari yang memperingati kisah Nabi Musa a.s yang diselamatkan Allah swt daripada kejaran pasukan tentera Firaun dan tiada langsung bersangkut paut dengan mitos sepertimana yang dinyatakan di dalam hadis maudh